text:
29 Nobiembre 2008
CHA-CHA
Kabayatan a lumamlam-ek manen kadagiti deppaar nga ag-snow, nasayaat a pagwatwatan ti sala a cha-cha. Agling-et ti tao ket mapuoran ti nangato a cholesterol ket maikondision ti bagi, malapdan ti alta presson. Ala, ket agsasalatayo ngarud!
Ngem sabali met ti kayat a sawen ti Cha-Cha dita iti Pilipinas. Charter Change/s wenno panagsukat wenno panangbaliw ti agdama a Constitution wenno Pagalagadan ti pannakaipagna ti gobierno. No pudno ti damag dagiti mangilunglungalong ket kayatda pasukatan ti Presidential Form of Government iti Parliamentary Form of Government. Nabayag met daytoyen a kayat dagiti nakapuesto iti gobierno ngem agkaraiddep met, sa manen sumgiab.
Presidential Government: direkta dagiti botante nga agbutos/agpili ti pangulo a matawag a Presidente.
Parliamentary Government: ti butosan laengen ket dagiti mangibagi iti distrito a matawag nga assemblyman/assemblywoman. Dagitoy ti matawag a parliamentarian nga isuda laengen ti agbutos ti pangulo a matawag ti Prime Minister.
Napintas ti parliamentary kadagiti pagilian a saan a corrupt dagiti agtuturay. Nasayaat no ti concern dagiti nabutosan ket ti pagsayaatan ti kaaduan. Iti Pilipinas ngay? Adu dagiti opposition a kunkunada a corrupt kano. Mismo a ni Congressman Joe de Venecia , sigud nga Speaker ti House of the Representatives, maysa a mangayat idi ti Cha-Cha ket kunkunana itan nga everything is for sale kano ti gobierno, wenno iti pananakaawatko ket papasuksokan dagiti (kaaduan nga) agtuturay. Ken imposible itan a kayat pay ni de Venecia ti cha-cha!
No dagiti agtuturay ket awanan ti prinsipio, a no ania ti ayus ket isu lattan a dida maitured a tubngaren ti saan nga umno, sa no agpayso dagiti damag ti corruption, saan nga umiso ti cha-cha ti Filipinas. Awanton ti karbengantayo nga agpili a direkta ti pangulo wenno Presidente. Para kaniak diak kayat ti Cha-Cha!
11 Nobiembre 2008
Change - PANAGBALBALIW
Lakay Fabian
11/5/2008 6:07:00 PM
CHANGE - PANAGBALBALIW. Dayta man ita ti KASIKATAN a balikas iti intero a lubong gapu iti panangabak ni OBAMA. Congratulations kadagiti nangibutos ken ni OBAMA. Sapay la koma ngarud ta agbalin a napintas ti administrasionna ta kayattayo man wenno saan, APEKTADO latta ti PILIPINAS iti aniaman a TARAY ti biag diay AMERICA, mapa-EKONOMIYA wenno mapa-POLITIKA. CHANGE - PANAGBALBALIW, kasta koma man met ti mapasamak iti pagiliantayo.
Lakay Fabian
11/5/2008 6:22:00 PM
CHANGE - PANAGBALBALIW. Napintas daytoy no manipud DAKES a mapan iti KINAIMBAG, kinaLUPOY iti kinaTIBKER, kinaKURAPAY iti kinaBAKNANG, ken dadduma pay a NEGATIBO a mapan iti POSITIBO. Dayta ti HUSTO a panagBALBALIW. Ti dakes ita, agpayso nga ADDA PANAGBALBALIW ditoy PINAS, ngem BAD to WORST met, saan met a from GOOD to BETTER wenno from BETTER to BEST. Imagine, datayon ti maika-5 (5th) iti RANGGO dagiti MABISBISINAN a tattao iti LUBONG. Tsk Tsk Tsk, KAKAASI tayo a talaga, dagiti kakasta a DAMAG ti pagsikatantayo.
Sagpaw
11/7/2008 5:25:00 AM
Insan Lakay F awan san ti pagbalbaliwan ti kasasaad tayo ditoy Pilipinas nagdakkel ti naggidiatan ti America ken Pilipinas, idiay US 2 days laeng maamuanen ti mangabak; ditoy Pilipinas, abuten ti
mano a lawas santo adda maamuan a mangabak. No sino ti mangabak idiay US ket suportaan insigida diay naabak a kandidato ngem ditoy Pilipinas 1,2 a tawen agrekreklamonto pay laeng diay naabak, kasano nga adda panagbalbaliw ti Pilipinas no kasta ti taray ti politika tayo? No amin a rumuar wenno mangabak a Presidente tayo ket corrupt agingga kadagiti gabinetena ket awan ti pagmamaayan ti pagiliantayo saan kadi?
Sagpaw
11/7/2008 5:45:00 AM
Insan Lakay F dayta kunkunam a CHANGE-PANAGBALBALIW ket saan tayon san a malakaaman ta mapantayon sa idiay kunam a BAD to WORST gapu ti kina-corruptti agdama a kasasaad ti pagilian. Agasem fertilizer scam ti pondo a pinaruar ti gobierno ket 723 million agasem koma a naitulong kadagiti marigrigat a filipino. Iti biang ti PNP agasem ti naibulgar a kuartada a napan idiay moscow nga isu ti nakadelayan ti panagawidda gapu ti kaadu ti kuartada, sa tatta adda nasubaybayak a programa idiay TV nga adu ti natakuatanda a natnatayen, retirado, ken nakabalud a kameng ti PNP nga agpapan kadagitoy ket agsusuweldo da pay laeng. Napanda nagimbestiga kadagidiay pamilia ken maseknan ket kunada a saanda kano naawawat dagita a bagi ti kuawarta. Ti saludsod, asino ti nagnaar kadagitoy a kukuwarta a naggapu iti kaha ti gobierno a naggapu met ken Juan Dela Cruz a marigrigat a kas buisna.
Sagpaw
11/7/2008 5:57:00 AM
Ne! nahighbloodnak sa metten.....
Lakay Fabian
11/7/2008 4:46:00 PM
NASIDAP dagita a PALIIW a kasinsin sagpaw. uray siak no dadduma ket MAPUKPUKAW metten ti NAMNAMAK. sukatantayo ni GLORIA kuna ti adu a tattao ngem ADDA ngata mas NADALDALUS ngem isu? no sukatantayo ta kas man met laengen kenkuana wenno nakarkaro pay ti isukattayo, ay ket awan latta. isu a kunkunak pay ketdi no maminsanen a no ania lattan ti kabaelak (ipaayko lattan iti GOBIERNO nga employerko) ken mabiagko la ketdin ti pamiliak, mayat lattan. narigat nga aminen ngem NAPUKAWEN ti NAMNAMAK nga agLUPOS pay ti PILIPINAS.
P_nakbet
11/8/2008 2:03:00 AM
CHANGE, a kas kinuna Kapid F. dayta koma iti kapintasan nga maaramid dagiti dadduma nga KURAKOT, AGTATAKAW ken SWITIK nga opisyal iti GOBYERNO tayo, nang-nangruna kadayta presidente nga REYNA dagiti SWITIK (dispensar kadagiti maka GMA apo).
kitaen yo apo ni kapid Sagpaw ket maysa met isuna nga adu iti sakit iti naken na nga padak
iti Gobyerno tayo. ala ket dakayo no ag-tiwala kayo pay iti Gobierno. SAL-IT ket KADAGITA NGA CORRUPT.
ala ket oray no kasta ket saan nga adayo iti kolor tayon iti presidente iti America. at least saan
datayo nga pagkamalan nga servant no umabay tayo kanya na. hehehe
Ms. Apayao
11/8/2008 6:26:00 PM
Dikay unay aghi-highblood ket kabara ti tiempo ditoy Pinas!hahaha! "If we CHANGE the way we look at things, things will really change!":-)
Isu a "think positive" latta kapid, narigat ti maawanan namnama! Umuna, no kayattayo iti PANAGBALBALIW iti sangagimongan, irugitayo iti bagbagitayo saan kadi? Saantayo nga ilako ti butostayo. Tumulongtayo ken agkaykaysatayo a mangdalus iti narugit a POLITIKA. Iti kasta, makaanges iti nalukay ni Juan dela Cruz! :-)
Sagpaw
11/10/2008 4:36:00 AM
"THINK POSITIVE" ok daytoy nga imbaga ni ms. lei ngem inaramidko daytoyen, diak met nga inlako ti butosko ngem apayaunayen aya ta kastoy met latta ti mapaspasamak ditoy pagilian
tayo imbes a "changes" a kuna ni insan a kas koma good to better, better to best ngem saan met ta nabaliktad nagbalin a "bad to worst". Awan tay makunkuna a "give and take" a kas koma ti panagbaba ti krudo ken gasolina ken amin a prudokto ti lana a dati a 58.00 ti maysa a litro ditoy metro manila ket bimmaba itan ket nno diak agriro ket 42.00 laengen ti maysa a litro nagadu ti bimmabaanna ngem ti transport group saanda koma a kayat ti agibaba ti pamasahe. Immanamongda nga ibaba ti pamasahe ngem piman saan pay a makagatang ni Juan De Lacruz iti maysa a pandesal ti intedda a discount, 50 centavos iti jeep ken ordinary bus sa piso iti aircon bus. Ania metten ti mapaspasamak. Idi ti transport group idi isuda ti marigatan gapu ti ingingina ti lana naparaburanda iti panagngato ti pasahe, sa tattan ta bargainen ti lana arigna saandan a kayat ti mangited ti discuento. Tay kunak awan tay makunkuna a "give and take" Kuston sa tay kunada a kasta a talaga ni pinoy....
P_nakbet
11/10/2008 5:31:00 AM
kapid sagpaw ala ket kostonan a kas kuna ni kapid F baka ma highblood ta laeng.
ngem uray kasano iti panag panunot mo iti POSITIBO ket no napalaw-lawan ka iti NEGATIBO ay ket awan latta ah! kas tay kona ni Ms. Apayao nga IF WE CHANGE THE WAY WE LOOK AT THINGS, THINGS WILL REALLY CHANGE." no kasta ket ag-PANGKIS kan ton iti ka-kikita ay ket talaga nga agbaliw dagita.
iti makunak itan ket no ammom iti agbiag ken mangbiag iti pamilyam nga saan nga nakasangdir iti gobyerno tayo ket agbiag ka nga nawaya. ket no sika ket agserserbi iti gobyerno ay ket anusan iti adda ta uray ket adda met latta gunguna.
Sagpaw
11/10/2008 6:18:00 AM
Ok k-pid p aganus tayo lattan, ania ngarud ket kastoy lattan ti taray ti kasasaad ti pagilian kusto ta kuna ni Ms. Apayao "think positive" kitaen tay lattan ti pagsisiyaatan tayo basta addan maigatang ti asin ken buggoong a pangikammetanen ti innapoy ay ket mayaten. Naimas met koma no adda mailaok a manteka idiay asin wenno buggoong ngem permi met ti ngina ti
Sagpaw
11/10/2008 6:23:00 AM
Wenno tay buggoong nga ipon ay nagimas a perresan ti kalamnsi samo pettekan ti sili't sairo, mangisuboka ti innapoy samo isilamut ta tammudo iti buggoong nga ipon ay nagimasen nga
agpababa ditoy karabukob. Kakailian, "THINK POSITIVE".#
[naagsaw iti forum ti Iluko.com]


c: text/html

text:
Nobiembre 14
Ti Nobiembre 14 ti maika-318 nga aldaw ti tawen (maika-319 kadagiti bisiesto a tawen) iti kalendario a Gregoriano. Adda pay 47 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1889 – Jawaharlal Nehru, Kangrunaan a Ministro ti India (pimmusay 1964)
- 1922 – Boutros Boutros-Ghali, Ehipsio a maika-6 a Sekretario Heneral ti Nagkaykaysa a Pagpagilian (pimmusay 2016)
- 1972 – Josh Duhamel, Amerikano nga aktor, modelo
Pimmusay[urnosen | urnosen ti taudan]
- 1968 – Ramón Menéndez Pidal, Espaniol a pilologo, historiador, polklorista, ken mediebalista (naipasngay 1869)

robotstxt: allowed

filter: keep


text:
Karayan Volga
Ti Volga (Ruso: Bóлra; IPA: [ˈvolɡə] ( denggen)) ket isu ti kadakkelan a karayan idiay Europa iti termino a kaatiddog, ti pagayusan, ken labneng a pagayusan. Daytoy ket agayus ti kaunegan ti tengnga a Rusia, ken nawatiwat a naimatangan a kas ti nailian a karayan ti Rusia. Kadagiti duapulo a kadakkelan a siudad ti Rusia, duapulo ket maysa, a mairaman ti kapitolio ti Moscow, ket mabirukan idiay pagayusan a labneng ti Volga. Adda dagiti kadakkelan a pagurnongan ti danum iti lubong ket mabirukan idiay igid ti Volga. Ti karayan ket adda ti simboliko a kayatna a saoen iti Ruso a kultura ken kadawyan a tinawtawagan a kas ti Volga-Matushka (Volga-ina) iti Ruso a literatura ken sarsarita.
Dagiti nagibasaran[urnosen | urnosen ti taudan]
Dagiti silpo tiruar[urnosen | urnosen ti taudan]
Midia a mainaig iti Karayan Volga iti Wikimedia Commons
- Labneng Volga
- Dagiti karayan ti Kostroma Oblast
- Dagiti karayan ti Moscow Oblast
- Dagiti karayan ti Nizhny Novgorod Oblast
- Dagiti karayan ti Astrakhan Oblast
- Dagiti karayan ti Chuvash a Republika
- Dagiti karayan ti Kalmykia
- Dagiti karayan ti Samara Oblast
- Dagiti karayan ti Saratov Oblast
- Dagiti karayan ti Tatarstan
- Dagiti karayan ti Tver Oblast
- Dagiti karayan ti Volgograd Oblast
- Dagiti karayan ti Yaroslavl Oblast
- Dagiti tributario ti Baybay Caspian


text:
Asia
Ti Asia ket ti kadakkelan ken kaaduan ti populasion a kontinente iti Daga, daytoy ket kangrunaan a mabirukan kadagiti akindaya ken akin-amianan a hemisperio. Urayno daytoy ket sakupenna laeng ti 8.7% iti dagup a kalawa ti rabaw iti Daga, daytoy ket buklenna ti 30% of iti kalawa ti daga iti Daga, ken historikal a balay iti kaaduan a populasion ti tao iti planeta (agdama nga agarup a 60%). Ti Asia ket saan laeng a naindayegan iti dagup a kadakkelna ken populasion, ngem dagiti pay naisangayan a napusek ken dadakkel a pagtaengan ken dagiti pay nawatiwat a manmano a matagtagitao a rehion iti uneg ti kontinente iti 4.4 a bilion a tattao. Ti Asia ket mangipakpakita ti kapartak iti ekonomia (naisangayan iti Daya nga Asia) ken ti pay nakaradkada nga iya-adu ti populasion idi las-ud ti maika-20 a siglo, ngem ti dagup ti amin nga iya-adu ti populasion ket simmuek manipud idin kadagiti natimbeng nga agpang iti lubong.[3]
Dagiti pagbeddengan ti Asia ket naikeddeng babaen ti kultura, gapu ta awan ti nalawag a heograpikal a pannakaisina a nagbaetanna ken ti Europa, a no itipon dagitoy dua ket mangporma ti maysa nga agtultuloy a masa ti daga a tinawtawagan iti Eurasia. Dagiti kaaduan a naaw-awat a pagbeddengan a lugar ti Asia iti daya ti Kanal Suez, ti Karayan Ural, ken ti Banbantay Ural, ken iti abagatan ti Banbantay Kaukaso wenno ti Depresion Kuma–Manych) ken ti Kaspio ken Baybay Nangisit.[4][5] Daytoy ket nabeddengan iti daya babaen ti Taaw Pasipiko, iti abagatan babaen ti Taaw Indiano ken iti amianan babaen ti Taaw Artiko.
No makita ti kadakkelna ken dibersidad, ti konsepto iti Asia – ti nagan napetsaan manipud idi klasikal a kinaugma - ket mabalin a napudpudno a maibatay iti heograpia ti tao ngem ti pisikal a heograpia.[6] Ti Asia ket nalatak nga agdumaduma iti ballasiw ken iti uneg dagiti rehionna no maibatay kadagiti etniko a grupo, dagiti kultura, dagiti enbironmento, dagiti ekonomia, dagiti historikal a pakaikabagian ken dagiti sistema ti gobierno.
Dagiti linaon
Panangipalawag ken dagiti pagbeddenganUrnosen
Sistema ti tallo a kontinente ti GriegoUrnosen
Ti pagbeddengan a nagbaetan ti Asia ken Europa ket historikalen a naikeddeng babaen dagiti Europeano laeng.
Ti orihinal a panangigiddiat ti nagbaetan dagitoy dua ket inaramid idi dagiti taga-ugma a Griego. Inusarda ti Baybay Eheo, ti Dardanelos, ti Baybay ti Marmara, ti Bosporo, ti Baybay Nangisit, ti Kipet Kerch, ken ti Baybay ti Azov a kas pagbeddengana nagbaetan ti Asia ken Europa. Ti Nilo ket masansan idi a naus-usar a kas ti pagbeddengan a nagbaetan ti Asia ken Aprika (kalpasanna ket tinawagan iti Libia), urayno adda met dagiti Griego a heograpo a nangisingasing a ti Baybay Nalabbasit ket mangporma iti nasaysayaat a pagbeddengan.[7] Ti Kanal Darius iti baetan ti Nilo ken ti Baybay Nalabbasit ket nangipakaammo iti adu a panaggigiddiat iti kapanunotan. Bababen ti Imperio a Romano, ti Karayan Don a mangibus iti Baybay Nangisit ket isu idi ti akinlaud a pagbeddengan ti Asia. Daytoy idi ti akin-amianan unay a madaliasat a punto iti aplaya ti Europa. Idi maika-15 a siglo ti Baybay Nalabbasit ket naipatakder a kas ti pagbeddengan a nagbaetan ti Aprika ken ti Asia, ken isu ti daytoy ti nangsukat iti Nilo.[7]
Pagbeddenagn ti Asia–EuropaUrnosen
Ti Karayan Don ket nagbalin a saan a nasayaat kadagiti akin-amianan a Europeano idi ni Pedro ti Natan-ok, ari ti Turay ti Rusia, idi inabakna dagiti kasuppiat a panagtunton ti Suesia ken ti Otomano nga Imperio kadagiti akindaya a daga, ken dagiti naarmasan a resistansia babaen dagiti tribu ti Siberia, ket nagsentisado ti baro a Ruso nga Imperio a nangipaatiddog idiay Banbantay Ural ken iti labesna, ket napundar idi 1721. Ti nangruna a heograpikal a teorista ti imperio ket pudno idi a ti dati a Sueko a balud ti gubat, a natiliw idiay Gubat ti Poltava idi 1709 ken naidutok iti Tobolsk, nga isu idiay ket naikameng iti taga-Siberia nga opisial a ni Pedro, ni Vasily Tatishchev, ken napalubosan iti nawaya a panagaramid kadagiti panagadal iti heograpia ken antropolohia iti panangisagana iti masakbayan a libro.
Idiay Suesia, iti lima a tawen kalpasan ti ipupusay ni Pedro, idi 1730, ni Philip Johan von Strahlenberg ket nangipablaak ti baro nga atlas a nangsisingsingasing a dagiti Ural a kas ti pagbeddengan ti Asia. Nagay-ayat met dagiti Ruso iti daytoy a konsepto, gapu ta mangpalubos met kaniada ti indentidadda a Europa iti heograpia. Inrangarang ni Tatishchev nga isu ket nangisingasing ti kapapunotan kenni von Strahlenberg. Ti naudi a naibaga ket nangisingasing a ti Karayan Emba a kas ti akinbaba a pagbeddengan. Kadagiti napalabas a siglo adda met dagiti nadumaduma a naaramid a singasing aginggana idi ti Karayan Ural ket nagballigi idi tengnga ti maika-19 a siglo. Ti pagbeddengan ket naiyalisen babaen ti puersa manipud iti Baybay Nangisit idiay Baybay Kaspio kadagiti proyekto ti Karayan Ural.[8] Kadagiti mapa iti dayta a paset ti panawen, ti Transkaukasia ket naibilbilang idi a kas Asia. Ti pannakainkorporado ti kaaduan iti rehion iti Kappon ti Sobiet ket natarawidwidan a nangiduron kadagiti pannakaimatangan ii pagbeddengan iti abagatan. Dagiti kultura ti Asia ket awan ti palubos a panangibaga iti daytoy a sistema iti panangikeddeng kadagiti maipagpagarup a pagbeddengan a mangisina kaniada iti Europa.
Pagbeddengan ti Asia–OceaniaUrnosen
Ti pagbeddengan a nagbaetan ti Asia ken ti nalukay ti pannakaipalawagna a rehion ti Oceania ket kadawyan a naikabil idiay Purpuro Malayo. Dagiti termino ti Abagatan a daya nga Asia ken Oceania, a naparnuay idi maika-19 a siglo, ket addan kadagiti adu nga aggigiddiat a heograpiko a kaibuksilan manipud idi pannakaparnuayda. Ti kangrunaan a banag iti panangikeddeng no ania nga is-isla iti Pupuro Malayo iti Asia ket ti ket ti pakabirukanen dagiti kolonial a tagikua dagiti nadumaduma nga imperio idiay (saan amin nga Europeano). Ni Lewis ken ni Wigen ket nangiyunay-unay, a "Ti pannakaiyak-akikid ti 'Abagatan a daya nga Asia' kadagiti agdama a pagbeddenganna ket isu idi ti nain-inut a proseso."[7]
Agdama a panangipalawagUrnosen
Ti heograpikal nga Asia ket ti kultural nga artipakto dagiti pinarnuay ti Europeano iti lubong a naipang-al kadagiti sabali a kultura, ti maysa a saan nga umiso a konsepto a gapuanan ti endemiko a kontension no ania ti kaibuksilanna. Ti Asia ket dakdakkel ken ad-adu a nadumaduma iti kultura ngem ti Europa.[9] Daytoy ket saan a husto a maitunos kadagiti kultural a pagbeddengan kadagiti bukodna a nadumaduma a kita ti konstituente.[10]
Manipud idi panawen ni Herodotus ti minoridad kadagiti heograpo ket nanglikud iti sistema ti tallo a kontinente (Europa, Aprika, Asia) kadagiti batayan nga awan wenno awan ti adu a pisikal a panagsisina kaniada.[6]Kas pagarigan, ni Apo Barry Cunliffe, ti emeritus a propesor ti Europeano nga arkeolohia idiay Oxford, ket nangibagbaga a ti Europa ket heograpiko ken kultura laeng a "ti akinlaud a nayon ti kontinente ti Asia".[11] Iti heograpia, ti Asia ket isu ti nangruna nga akindaya a konstituente ti kontinente ti Eurasia a ti Europa ti akin-amianan a laud a peninsula ti masa ti daga – wenno ti Apro-Eurasia; iti heolohia, ti Asia, Europa ken ti Aprika ket mangbukel ti agmaymaysa nga agtultuloy a masa ti daga (malaksid ti Kanal Suez) ken makibinningay ti sapasap a samang ti kontinente. Gangani amin ti Europa ken ti kaaduan a paset ti Asia ket mabirukan iti Eurasiano a Plata, a naisilpo iti abagatan babaen ti Arabiano ken Indiano a Plata ken kakuyogna ti akinadaya unay a paset ti Siberia (daya ti Kabambantayan Chersky) iti Plata ti Amianan nga Amerika.
PakasaritaanUrnosen
Ti pakasaritaan ti Asia ket mabalin a makita a kas dagiti naisangayan a pakasaritaan iti nadumaduma a kaarubayan dagiti rehion ti aplaya: ti Daya nga Asia, Abagatan nga Asia, Abagatan a daya nga Asia ken ti Tengnga a Daya, a naisilpo babaen ti akin-uneg a masa dagiti estepa ti Sentral nga Asia.
Ti aplaya a kaarrubayan ket pagtaengan kadagiti kasapaan nga ammo a sibilisasion iti lubong, ti tunggal maysa kaniada ket nagpadpadur-as iti likmut dagiti nalames a ginget ti karayan. Dagiti sibilisasion idiay Mesopotamia, ti Ginget Indus ken ti Huanghe ket makibinningay kadagitoy a pannakaipada. Dagitoy a sibilisasion ket mabalin a nakisinnukatda kadagiti teknolohia ken dagiti kapanunotan a kas ti matematika ken ti pilid. Dagiti dadduma pay a parnuay, a kas ti panagsurat, ket mabalin nga indibidual a napadur-as iti tunggal maysa a lugar. Dagiti siudad, dagiti estado ken dagiti imperio ket napadur-as kadagitoy a tanap.
Ti sentral a rehion ti estepa ket nabayagen a natagtagitao babaen dagiti aksaksakay ti kabalio a nomado a makaabot kadagiti amin a lugar ti Asia manipud kadagiti estepa. Ti kasapaan a postulado a panagpadakkel iti ruar ti estepa ket dagiti Indo-Europeano, nga isuda ket nangiwarwaras dagiti pagsasaoda idiay Tengnga a Daya, Abagatan nga Asia, ken dagiti pagbeddengan ti Tsina, kadagiti nagtaengan dagiti Tokario. Ti akin-amianan unay a paset ti Asia, a mairaman iti kaaduan ti Siberia, ket kaaduan idi a saan a maserrekan babaen dagiti nomado ti estepa, gapu kadagiti napusek a kabakiran, klima ken tundra. Dagitoy a lugar ket nabatbati a manmano laeng a natagtagitao.
Ti sentro ken ti kaarrubayan ket kaaduan a naisinsina babaen dagiti bantay ken dagiti desierto. Dagiti bantay ti Kaukaso ken Himalaya ken dagiti desierto ti Karakum ken Gobi ket nangporma kadagiti paglappedan a narigat laeng a maballasiw dagiti agsaksakay iti kabalio iti estepa. Bayat a dagiti agtataeng iti siudad ket nasaysayaatanda iti teknolohia ken iti sosial, kadagiti adu a kaso marigatanda unay mangsalknib kadagiti aspeto ti militar kadagiti grupo ti aksaksakay manipud ti estepa. Nupay kasta, dagiti tanap ket awan unay ti makaanay a karuotan a mangsuporta iti dakkela pursa dagiti agkabkabalio; para iti daytoy ken dagiti sabali a rason, dagiti nomado ket pinarukmada ti Tsina, India, ken ti Tengnga a Day ken kaaduan a nangamponda idi iti lokal ken dagiti nabakbaknang a kagimongan.
Ti Islamiko a Kalipato ket innala ken tinurayanna met ti Tengnga a Daya ken ti Sentral nga Asia idi las-ud dagiti panagrukma ti Muslim iti maika-7 a siglo. Ti Mongol nga Imperio ket pinarukmana ti dakkel a paset ti Asia idi maika-13 a siglo, ti maysa a lugar a gumay-at manipud idiay Tsina aginggana idiay Europa. Sakbay ti panagraut dagiti Mongol, Songa Tsina ket naireporta nga addaan kadagiti agarup a 120 a riwriw nga umili; ti senso idi 1300 a sinaruno ti panagraut ket nangireporta ti agarup a 60 a riwriw a tattao.[13]
Ti Nangisit a Patay, ti maysa kadagiti kakaruan a pandemia iti pakasaritaan ti tao, ket naipagpagarup a nagtaud kadagiti namaga a tanap ti sentral nga Asia, nga idiay ket napan idiay igid ti Kalsada Seda.[14]
Ti Ruso nga Imperio ket nangrugi a nagpadakkel idiay Asia manipud idi maika-17 a siglo, ken kanungpalan a nagtengngel iti amin a Siberia ken ti kaaduan ti Sentral nga Asia babaen ti patingga ti maika-19 a siglo. Ti Otomano nga Imperio ket tinengngelna ti Anatolia, ti Tengnga a Daya, Amianan nga Aprika ken dagiti Balkan manipud idi maika-16 a siglo ken ti masakbayan. Idi maika-17 a siglo, ti Manchu ket pinarukmana ti Tsina ken binagonna ti Qing a Dinastia. Idi maika-16 a siglo, ti Islamiko a Mughal nga Imperio ket tinengngelna iti kaaduan ti India.
Politikal a heograpiaUrnosen
Dagiti nagibasaranUrnosen
- ^ National Geographic Family Reference Atlas of the World. Washington, D.C.: National Geographic Society (U.S.). 2006. p. 264.
- ^ "Continents of the World". The List. Worldatlas.com. Naiyarkibo manipud iti kasisigud idi 22 Hulio 2011. Naala idi 25 Hulio 2011.
- ^ "Like herrings in a barrel". The Economist. The Economist online, The Economist Group (Millennium issue: Population). 23 Disiembre 1999..
- ^ "Asia". eb.com, Encyclopædia Britannica. Chicago: Encyclopædia Britannica, Inc. 2006.
- ^ National Geographic Atlas of the World (maika-7 nga ed.). Washington, DC: National Geographic. 1999. ISBN 978-0-7922-7528-2. "Europe" (pp. 68–9); "Asia" (pp. 90–1): "A commonly accepted division between Asia and Europe is formed by the Ural Mountains, Ural River, Caspian Sea, Caucasus Mountains, and the Black Sea with its outlets, the Bosporus and Dardanelles."
- ^ a b "Asia". AccessScience. McGraw-Hill. Naala idi 26 Hulio 2011.
- ^ a b c Lewis & Wigen 1997, pp. 170–173
- ^ Lewis & Wigen 1997, pp. 27–28
- ^ Lewis & Wigen 1997, pp. 36–37
- ^ Lewis & Wigen 1997, pp. 7–9
- ^ Schwartz, Benjamin (Disiembre 2008). "Geography Is Destiny". The Atlantic. Atlantic Magazine.
- ^ ANCIENT SILK ROAD TRAVELLERS
- ^ Ping-ti Ho. "An Estimate of the Total Population of Sung-Chin China", in Études Song, Series 1, No 1, (1970). pp. 33–53.
- ^ "BBC – History – Black Death". BBC. 17 Pebrero 2011.
- ^ Ti Azerbaijan ket transkontinental a pagilian.
- ^ Ti Georgia ket transkontinental a pagilian.
- ^ Rehion ti Akindaya a Trasia ti Turkia idiay Europa. Isu a ti Turkia ket transkontinental a pagilian.
BibliograpiaUrnosen
- Lewis, Martin W.; Wigen, Kären (1997). The myth of continents: a critique of metageography. Berkeley and Los Angeles: University of California Press. ISBN 0-520-20743-2.
- Ventris, Michael; Chadwick, John (1973). Documents in Mycenaean Greek (2nd nga ed.). Cambridge: University Press.
Adu pay a mabasbasaUrnosen
- Higham, Charles. Encyclopedia of Ancient Asian Civilizations. Facts on File library of world history. New York: Facts On File, 2004.
- Kamal, Niraj. "Arise Asia: Respond to White Peril". New Delhi:Wordsmith,2002, ISBN 978-81-87412-08-3
- Kapadia, Feroz, and Mandira Mukherjee. Encyclopaedia of Asian Culture and Society. New Delhi: Anmol Publications, 1999.
- Levinson, David, and Karen Christensen. Encyclopedia of Modern Asia. New York: Charles Scribner's Sons, 2002.
Dagiti akinruar a silpoUrnosen
Midia a mainaig iti Asia iti Wikimedia Commons
Pakaammo ti panagbiahe idiay Asia manipud iti Wikivoyage (iti Ingles)
- "Display Maps". The Soil Maps of Asia. European Digital Archive of Soil Maps – EuDASM. Naala idi 26 Hulio 2011.
- "Asia Maps". Perry-Castañeda Library Map Collection. University of Texas Libraries. Naiyarkibo manipud iti kasisigud idi 18 Hulio 2011. Naala idi 20 Hulio 2011.
- "Asia". Norman B. Leventhal Map Center at the Boston Public Library. Naala idi 26 Hulio 2011.
- Bowring, Philp (12 Pebrero 1987). "What is Asia?". Eastern Economic Review. Columbia University Asia For Educators. 135 (7).


text:
Maysa a damag ti nakaawis iti imatangtayo itay nabiit, ti saanen a pannakaipila ti kaso maikontra iti maysa a lalaki a natiliwan a nangitalaw iti motorsiklo agsipud ta nagpirma iti affidavit of desistance ti akinkukua iti motorsiklo a saanen nga interesado pay a mangidarum iti suspek. Taltalek pay daytoy a lalaki ta nalisianna ti pannakadusa iti baet ti panagsalungasingna iti linteg.
Adda pay daydi kaso ti pammapatay a natiliwen ti suspek, adda pay saksi a nangitudo kenkuana ngem nagtungpal a nawaswas ti kaso agsipud ta iti di ammo a rason, saan metten nga intuloy ti biktima ti darumna.
Saantayo a mababalaw dagiti biktima no dadduma. No agdarumda pay, aggastoda iti abogado. Mataktakda pay ta kapilitan a mapanda iti husgado tunggal hearing. Apay pay laeng nga agdarumda ket napasublida ti natakaw kadakuada, wenno nangted metten ti suspek iti kantidad a kas sukat ti biag a kinettelna?
Ngem mariknami ti naulimek a panagngaretnget dagiti ngipen dagiti pannakabagi ti linteg kadagiti kastoy a mapaspasamak. No maysaka a polis, makariknaka la ketdi iti nakaro a pannakaupay ta nagpatingga laeng iti angin ti panangipakatmo iti linteg, a posible pay a pakaipasungalngalan ti biagmo no pilien ti suspek ti makirupak idi tiliwem. Kinapudnona, maysa nga am-ammomi nga opisial ti di nakaibtur a nangibatad iti dakkel a saning-ina mainaig iti daytoy.
“Adu rigatmi a naguk-ukkon iti ebidensia. Adu a rigatmi a nangipakat iti surveillance iti suspek. Sa ita, awan ti pagmamaayan ti inaramidmi agsipud ta awan metten ti pagbatayanmi iti pannakapukaw ti interes ti biktima nga agdarum,” insaning-i ti nasao nga opisial.
Iti sabali a bangir, no saan a matiliw a dagus dagiti polis dagiti suspek a nagaramid iti maikaniwas, isuda ti sentro dagiti pammabalaw. Mabatoda kadagiti kritisismo nga inutilda, awan ti kaes-eskanda, saksaklotenda laeng ti tianda ken dadduma pay a makapasakit a balikas.
Iti biangmi, saan a patas ken maikanatad daytoy kadagiti polistayo. Rumbeng laeng a no naglabsing ti maysa a tao, maipakat ti linteg kenkuana, uray awanen ti interes ti biktima a mangidarum kenkuana. Ngem kasano?
Kasapulan nga ipaayan dagiti agilinlintegtayo iti naun-uneg a panagsukimat dagiti agdama a lintegtayo tapno maamendaran wenno mabaliwanda tapno maipakat ti pannusa kadagiti nagbasol uray saanen nga interesado dagiti biktima. Iti kastoy laeng a wagas a saan nga agtungpal a pakaupayan ken pagsaning-ian ti kapolisantayo.#


text:
URAY no saan a maibilang a kapategan a kasapulan tapno agbiag ti tao ti gasolina, krudo ken dadduma pay a produkto petroleo, ngem nagbalinen dagitoy a kasingin ti inaldaw a panagbiag a no awanda nga usaren dagiti makina ket parigatenna ti kasasaad dagiti tattao iti intero a lubong. Narigat a panunoten ti pagbanagan ti biag […]
Tag Archives | #economy
Presio dagiti prime commodities ken kinatalged dagiti mailaklako a nateng, natratar iti Consumer Welfare forum
VIGAN CITY – Pannakakontrol ti presio dagiti prime commodities wenno kangrunaan a produkto kabayatan ti pannakaideklarar ti Ilocos Sur nga “under the state of calamity;” pannakapasingked ti kinatalged dagiti mailaklako a nateng a mapaspasuyotan kadagiti kemikal a pestisidio; ken dadduma a pakaseknan dagiti consumers ti kangrunaan a natratar kabayatan ti naangay a Dap-ayan Ilocos Sur […]
Share:
Epekto ti nangato nga inflation rate iti biag dagiti Pilipino
AGSAGSAGABA ita dagiti Pilipino nangruna dagiti napanglaw iti nakaro a kinarigat ti panagbiag a ginubuay ti ingangato ti presio dagiti kangrunaan a produkto a kasapulan iti inaldaw gapu iti nangato nga inflation rate wenno panagsuek ti balor ti piso kasukat ti United States Dollar a kangrunaan a maus-usar iti World Market. Iti las-ud ti agarup […]


text:
Ti rabaw ti Taaw Atlantiko
a mangsabsabat ti tuon ti planetario a pagbeddengan ken tropospera ti Daga
Dagiti allon iti maysa nga aplaya ti taaw.
Daytoy nga animasion ket usarenna ti sientipiko a datos ti Daga manipud kadagiti nadumaduma a sensor ti NASA a satelite nga agpalpaliiw ti Daga tapno marukodna ti maipapan ti bagi a parammetro ti aceanograpia a kas dagiti ayus ti taaw, dagiti angin ti taaw, kangato ti rabaw ti baybay ken temperatura ti rabaw ti baybay.
Ti taaw (manipud ti Taga-ugma a Griego Ὠkeavὸς (Okeanos); ti Taaw ti Lubong ti klasiko a kinaugma[1]) ket maysa a bagi ti naapgad a danum a buklen ti dakkel a paset ti hidrospera ti planeta.[2] Iti kontesto iti Daga, daytoy ket mangitudo ti maysa wenno amin a kangrunaan a pannakbingbingay ti Taaw ti Lubong iti planeta – dagitoy ket ti, iti agpabpababa nga urnos, ket dagiti taaw ti Pasipiko, Atlantiko, Indiano, Akin-abagatn (Antartika), ken Artiko.[3][4] Ti balikas a "baybay" ket kankanayon nga agsinnublat a maus-usar iti "taaw", ngem ti nainget a panagsasao ti baybay ket ti maysa a bagi ti naapgad a danum (mabalin a ti pannakabingbingay ti Taaw ti Lubong) ti bassit wenno napno a napalikmutan babaen ti daga.[5]


text:
Wednesday, December 20, 2017
NAGADAL TI ALS, NALPAS TI EKSAMENDA
Cabugao, Ilocos Sur – Segun ken ni Mr. Warren Sumibcay, ALS Mobile Teacher iti Alternative Learning System (ALS), Community Center, Brgy. Bonifacio, Cabugao, Ilocos Sur nga adda 66 a bilang ti nagadal iti CY 2016 – 2017 a nageksamen iti ALS iti DepED itay nabiit.
Dagiti nagenrol nga ALS Learners iti Tawen 2017-2018 ket manamnama nga ageksamenda met inton bulan ti Pebrero 2018, segun iti Mobile Teacher.
Innayon ni Mr. Sumibcay nga agtultuloy iti napasnek a panagadal dagiti ALS Learners iti agdama.
Daytoy nga Accreditation and Equivalency Program ti DepED ket panggepna ti mangikkat iti pakaseknan ti illiteracy ken mangipakat iti zero dropouts kadagiti pagadalan iti benneg ti elementaria ken high school iti lokalidad. # (Web In-Action)
Dagiti nagenrol nga ALS Learners iti Tawen 2017-2018 ket manamnama nga ageksamenda met inton bulan ti Pebrero 2018, segun iti Mobile Teacher.
Innayon ni Mr. Sumibcay nga agtultuloy iti napasnek a panagadal dagiti ALS Learners iti agdama.
Daytoy nga Accreditation and Equivalency Program ti DepED ket panggepna ti mangikkat iti pakaseknan ti illiteracy ken mangipakat iti zero dropouts kadagiti pagadalan iti benneg ti elementaria ken high school iti lokalidad. # (Web In-Action)
Posted by Bayan ng Cabugao, Ilocos Sur at 1:11 PM
Subscribe to: Post Comments (Atom)


text:
Thursday, December 14, 2017
PAYAO PROJECT, NAIPAAY ITI 4 NGA ASOSASION TI MANGNGALAP
Cabugao, Ilocos Sur – Naangay ti pannakai-turnover ti uppat (4) a Payao Projects kadagiti Recipients (4 nga Asosasion) idi Disiembre 1, 2017 iti Covered Court, Barangay Namruangan, Cabugao, Ilocos Sur.
Indauluan ni Mayor Josh Edward S. Cobangbang ti nadakamat a turnover ken inimatangan dagiti kameng ti Sangguniang Bayan nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken ni SBM Atty. Randy Baniaga G. Kinaud iti pannakaiyawat dagiti nadakamat a ramit-pagkalap (5 Rolls Set PP Rope ken Drums).
Daytoy nga aktibidad ket parte iti highlights ti selebrasion ti panagkasangay ti Ama ti Ili idi Disiembre 1, 2017.
Nakikaysa dagiti Opisiales ti nadakamat a Barangay ken Asosasion nga idauluan ni Brgy. Captain Robertson R. Gorospe a nangtarabay kadagiti kabarangayanda nga immawat iti proyekto. Nakikaysa met da Municipal Fisheries Coordinator Nereo S. Daproza ken ni Municipal Agriculturist Robert S. Savella iti Municipal Agriculture Office, LGU-Cabugao a mangtartarawidwid iti pannakaipatungpal ti Fisheries Program ditoy ili a Cabugao, Ilocos Sur.
Impeksa dagiti mabenepisiaran a mangngalap iti panagyamanda iti Gobierno Munisipal ti ili a Cabugao ta adda manen mainayon nga usarenda iti pamataudanda iti pagbiaganda. # (Web In- Action)
Indauluan ni Mayor Josh Edward S. Cobangbang ti nadakamat a turnover ken inimatangan dagiti kameng ti Sangguniang Bayan nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken ni SBM Atty. Randy Baniaga G. Kinaud iti pannakaiyawat dagiti nadakamat a ramit-pagkalap (5 Rolls Set PP Rope ken Drums).
Daytoy nga aktibidad ket parte iti highlights ti selebrasion ti panagkasangay ti Ama ti Ili idi Disiembre 1, 2017.
Nakikaysa dagiti Opisiales ti nadakamat a Barangay ken Asosasion nga idauluan ni Brgy. Captain Robertson R. Gorospe a nangtarabay kadagiti kabarangayanda nga immawat iti proyekto. Nakikaysa met da Municipal Fisheries Coordinator Nereo S. Daproza ken ni Municipal Agriculturist Robert S. Savella iti Municipal Agriculture Office, LGU-Cabugao a mangtartarawidwid iti pannakaipatungpal ti Fisheries Program ditoy ili a Cabugao, Ilocos Sur.
Impeksa dagiti mabenepisiaran a mangngalap iti panagyamanda iti Gobierno Munisipal ti ili a Cabugao ta adda manen mainayon nga usarenda iti pamataudanda iti pagbiaganda. # (Web In- Action)
Posted by Bayan ng Cabugao, Ilocos Sur at 3:07 PM
Subscribe to: Post Comments (Atom)


text:
“AMMOKON ti dakes ken naimbag, Tatang. Awan ti makitak a pagdaksan ti pannakisinningedko ken ni Samuel. Nasingpet nga anak. Manmanon ti kas kenkuana a di man la sumimsim iti nasanger wenno agsigarilio. Nadayaw pay a lalaki.”
“Isakitmo kadi? Wenno addan nagkinnaawatanyo?”
“Tatang!”
‘Ita pay laeng, ibagak kenkan a diak kayat daydiay a lalaki a para kenka! Dinaka mabiag ti maysa laeng a mannurat. Maestraka, balasangko, ket rebbengna laeng a mangbirokka iti maibagay kenka. Saan a rumbeng nga agtinnagka laeng iti anak ti puor ti kararuak! Iti anak ti napaay a mannurat!”
“’Nia la ngamin unay, ‘ya, ‘Tang, ti panggurguraanyo ken ni Tata Inong? Awan met ti ammok a nadagsen a nagbasolanna kadakayo. Apasyo laeng ti marikriknayo.”
“Dinak isuro! Ti pagayatak ti surotem! Nalawag?”
“Addaanakon iti naan-anay a panunot, ‘Tang!”
“Laksidenka nga anak!”
Agsangsangit ni Leda a simrek iti kuartona.
MAIRAMRAMANEN dagiti ubbing, Pari!
Diak ammo no ania ti adda a panagut-utek ti anakko, Pari. Mabainak pay ketdi kenkan. No apay a nagbalin a kasta. Saanak met a nagkurang a namagbaga kenkuana.
Agngudonto met la daytoy a parikut, Pari. Kas met la kaniata idi, a!
Kunak no marakraken ti panagpagayamta idi ginuranak iti diak inranta a pannakapasakitko iti riknam iti sango ti impatpategmo.
Nagbayag man daydi a dita panagsarita nupay agkalugaranta laeng. No di pay bimtak ti Maikadua a Gubat, nalabit a saanen a nagsubli ti nairut a langenlangenta.
Wen ngarud, Pari. Nakaay-ayat no maminsan ta babai ti nganngani nangpugsat iti panaggayyemta. Kas met la kadagiti annakta ita. Nangrugi ti ir-iruken ‘diay barom idi abaken ‘diay barok iti puso ni Anita. Ania ngata ti nasayaat nga aramidenta tapno agtugmok met laeng ti dana dagiti annakta?
Diak ngarud ammo, Pari. Dita met idan a makapulapol. Sabalin ti lubongta!
Lubong? Hmmm, inikkannak man iti idea, Pari.
Ania dayta, Pari? Ibagam, a, tapno matulonganka.
Kastoy, Pari.
NAPALABAS 2
“Nalpas met la ti gubat, Pari. Ita, agbiagtayon a sitatalinaay. Awanto koman ti manggamsaw iti kalintegantayo.”
“Kunak no awanen ti panagngudo ti panagtutuoktayo iti ima dagiti Sakang.”
‘Pudno la unay ti pagsasao, Pari, nga iti likudan dagiti ulep, adda sadiay ti init nga umis-isem.’
“Ammom, Pari, maaliawak ita no malagipko dagiti nagdalanantayo. Mano a biag ti naipatli iti kabayyabasan ken kapandanan idi sanebentayo dagiti Sakang a sunsunsonen dagiti Puraw bayat ti panagtakiasda idi nagumokda ‘ta Aparri.”
“Wen ngarud, Pari. Nakallalagip pay ti naminsan a pannakaipidegta koma iti lipit dita baybay. Naimbag ta adda abut a nagkul-obanta. No saan, diak la ammon no di pay nabayag a kinaemnata ti daga.”
“Turangad dagiti Sakang, Pari. Ha-ha-ha!”
“Ti Dios ti nangipalubos nga agbiagta pay laeng, Pari, ta nanamenta pay ti agbiag. Ken mangipasdek iti pamilia a mangbangon iti nadaleb a pagilian.”
“Babaen ti gubat, nagtugmok met laeng ti dalanta. Natipontayo amin a lallaki tapno irupirtayo ti pagilian a rinabngisda ti dayawna. Ket dita a nagsubli ti sinningedta, Pari. Naynay idi a data ti mangidaulo iti grupotayo iti babaen ni Apo Celing.”
‘Nalpasen ti babak, Pari, ket maymaysa ita ti arapaapko. Ti panangisakadko iti pamiliak tapno maragpat met ti kalkalikaguman a nam-ay.”
“Kastaak met, Pari.”
“Ne, ania daydiay, Pari?”
“Alipugpog!”
MAKAPUNGTOT ni Tata Leon kadayta a bigat ta nadadael ti paglutuanda iti asin nga agassawa. Ni Tata Inong a dagus ti simken iti panunotna.
Rinautna daytoy iti pagtaenganda.
Kasangsangpet met ni Tata Inong a napan nagkalap iti sangka (sanja) a nadanonna.
“Rummuarka dita, Inong, ta agrinnisutta!” inlaaw ni Tata Leon idi addan iti ruar ti inaladan da Tata Inong.
Naisardeng pay ni Tata Inong ti panangdalusna koma kadagiti kilawenda a lagdaw. Napataliaw kenkuana ni Nana Toking, agsalsaludosd dagiti matana.
Sibsibet ni Samuel a napan nangayo idiay bangkag.
Rimmuar ni Tata Inong. Nagtakder iti paraanganda. “Apay kadi, Kabsat?” inamadna ken ni Tata Leon a nakamesmes. Adda iggemna a badang. “Sinapsapam metten?”
“Sursuronennak kadi, ha, Inong? Dinak awagan iti kabsat kunak met! Ammok, sika ti nangdadael iti paglutuak iti asin. Dika mapakawan kadaytoy nga inaramidmo!”
“Awan ammok iti ibagbagam, Kabsat!” insungbat ni Tata Inong. “Napanak nagkalap idi rabii. Ken maysa, ania koma ti pamkuatak a mangdadael iti pagbibiaganyo?’
“Awanen ti sabali pay nga akingapuanan! Sika laeng, Inong, ti adda gurana kaniak!”
“Diak ugali ti mangipababa iti padak a tao.”
“Rummuarka ketdi ditoy inaladanyo ta agrinnisutta!”
Nangemkem ni Tata Inong. Agpayso, nataytayag ngem isu ni Tata Leon ngem dina kettatan daytoy iti uray ania a laban. Ngem sakbay a matutopanna ti lakay, inawid ni Nana Toking nga inserrek.
Pimmanaw ni Tata Leon a laaw a laaw.
“Kimat laeng ti di mabales!” kinunkunana.
Kabigatanna, nagsibo ti dara ni Tata Inong idi impadamag ti maysa a kapurokanda ti pannakatagtagbat ti sigayna. Dagus a nagturong iti baybay.
Napangayemngem laengen idi makitana ti nagbanagan ti nagbambannoganna a pagkalap.
“Asino ti nakakita iti nangaramid itoy?’ inamadna.
Ngem awan ti makaibaga.
Maymaysa ti immapay iti panunotna. Ni Tata Leon!
Ngem naalana met la ti nagbain iti bagina idi mapanunotna nga awan ti natibker nga ebidensiana. Agpayso, inlalaaw daytoy a kimat laeng ti di mabales ngem di umanay a mangitudo iti lakay.
Napaanges laengen iti nauneg.
Iti panangibakalna iti imatangna iti taaw, dina narikna ti kayaw dagiti dalluyon.
(Maigibusto)


text:
Ti kodigo ti pagsasao ket isu ti kodigo a mangipabagi kadagiti letra ken/wenno dagiti numero a kas dagiti pangilasin wenno dagiti panangidasig para kadagiti pagsasao. Dagitoy a kodigo ket mabalin a mausar tapno maurnos dagiti urnong ti biblioteka wenno dagiti presentasion iti datos, tapno makapili kadagiti husto a lokalisasion ken dagiti patarus iti komputasion, ken kas ti panangikeddeng nga ababa a panangisurat para kadagiti at-atiddog a porma ti nagan ti pagsasao.
Dagiti panggep ti kodigo ti pagsasao ket mangpadas a mangidasig iti kaunegan ti narikut a lubong dagiti pagsasao iti tao, dagiti dialekto, ken dagiti sabali a kita. Kaaduan kadagiti panggep ket agaramidda met ti kompromiso a pagiddiatan ti sapasap ken ti makaanayen a kompleto a suporta dagiti naisangayan a dialekto.
Kas pagarigan, kaaduan ti tattao iti Tengnga nga Amerika ken Abagaan nga Amerika ket agsaoda iti Espaniol. Ti Espaniol a maisasao idiay Mehiko ket bassit met a maigiddiat manipud ti naisasao idiay Peru. Dagiti sabali a rehion iti Mehiko ket addanto met dagiti bassit a sabali a dialekto ken ayug iti Espaniol. Ti panggep ti kodigo ti pagsasao ket mabalin a mangigrupo amin kadagitoy a kas "Espaniol" para iti panagpili iti tabas ti teklado, kaaduan a kas "Espaniol" para iti kadawyan a panagusar, wenno ilasin ti tunggal maysa a dialekto tapno mangipalubos kadagiti idioma iti naisangayan a rehion.


text:
Kayatyo a makisao iti maysa a tao maipanggep iti panagkararag ken panangagas ti Siensia Cristiana?
Para iti ad-adu pay nga impormasion wenno uray ania a kita ti saludsod kontakendakami:
Sapasap a Saludsod
Email / Telepono:
iti Iluko: info@ChristianScience.com
iti Ingles: info@ChristianScience.com / +1 617 450 2000
Pangiturongan iti Surat
The First Church of Christ Scientist
210 Massachusetts Avenue
Boston, MA 02115
USA
Vill du ha information om medlemskap?
Suratan (email) ti Opisina ti Eskribiente iti Clerk@ChristianScience.com tapno:
- Adalen ti ad-adu pay maipanggep iti panagmiembro iti Ti Ina a Simbaan
- Dawaten ti numeroyo a miembro
- Ipakaammo kadakami ti baro nga email, pangipatulodan a lugar, wenno numero iti telepono


text:
NAISUROTKA, Alicia, kadagiti tallo a kapurokanm a babbalasang a nagpa-Manila. Simrekka a katulong. Balay ti agassawa a negosiante nga adaan iti tallo nga annak nga agis-iskuelan iti haiskul.
Naanus dagiti agassawa kenka. Igatangandaka ti kawesmo malaksid ti sueldom.
Panguttongen ken agtayagka iti lima a kadapan ken innem a pulgada, Alicia. Pamudawen. Nalinis ti kudilmo. Atiddog ti buok agingga iti siketmo. Naraniag dagiti matam. Makaawis ti lunglung-aymo.
“Manot’ tawenmon, Liz?” daytoy ti pangawag kenka ti amom a lalaki. Siguro panangiyababaanna ti naganmo nga Alicia.
“Sangapulo ket walo, manong.”
“Para kenka. Sagutko…” ket inruarna ti maysa a kuentas iti bulsa ti pantalonna.
Saanka a nakatimek, Alicia. Iti kaanoman, dimo pay napadasan ti nagisuot iti kuentas. Saanka a makagatang.
“‘Isuotko kenka…” immasideg ti amom.
Binay-am ti amom a nangisuot iti kuentas. Nariknam ti apros daytoy iti tengngedmo kabayatan ti panangbidingbidingmo iti krus ti kuentas.
“Saan la a daytoy ti itedko kenka, adu pay…” inarakupnaka ti amom. Nariknam ti agek iti tengngedmo.
“Saan, manong, saan! Saaannn…!
Ngem immirut ti arakup ti amom. Pinilitmo ti rumuk-at. Maysa a danog ti nagdisso iti rusokmo. Saankan a nakaaray…
“Araaaay! Hummmppt!”
“Sige, yiddekmo pay!”
“Annayko, Diosko..hummpppppt!”
“Sige, sige pay, yiddekmo!”
“Araaay! Hummppt!”
“Mari, ‘tay danum, alaemon! Rummuaren! Darsem!”
Nangngegmo ti danapeg iti datar a lumaem.
“Sige, kasta… kasta, rummuaren..rummuaren!”
Dimo ammo ti aramidem, Alicia. Agikkis. Agirriag iti marikriknam a sakit. Kasla maguduan ti bagim. Ti la makamkammetmon: pungan, ules, ikamen, iking ti kama. Iti naminsan pay a nagsaiddekka, rimmuaren ti maladaga. Nalapunos ti ibit ti nanumo a kalapaw. Timmayab ti kappessa nga akut-akot iti sigpit ti atep. Nalpasen ti nadara a ritual.
NALPASEN ti nadara a ritual.
“No ibagam ken ni manangmo ti napasamakta, patayenka! Wenno saan, idarumka a nagtakaw ket malungsotka iti pagbaludan!” impangta ti amom.
Nagtarayka a nagturong iti siledmo. Daguska a nagpakleb iti de kutson a kama. Inyad-addam ti nagsangit. Nalagipmo ni Lando. Awanton ti rupam nga isarangmo ken ni Lando.
“Isunan…” nariknam ti pannakagammat ti abagam. “Saanka a baybay-an. Ikarik kenka.”
Inwagtengmo ti ima ti amom a lalaki.
“Sika latta a. No agtungpalka iti pagayatak, itedko met amin a kiddawem. Ngem no saan, patayenka met!”
Awan ti masaom. Nagbara kadin ti karabukobmo iti kasasangit? Tinaliawmo iti nasakit ti amom.
“Dos mil. Ipaw-itmo kadagiti dadakkelmo. Ikkankanto manen no sumaruno…” ket rimmuaren iti siled ti amom.
Ni inangmo ti kaunaan a nalagipmo: Inang, inang…!
“INANG!” impakamakammo iti likudan ni inangmo. Awit daytoy ti kadkadua ti maladaga. Mapanna ikali iti batog ti sagumaymay iti likudan ti kalapaw tapno dinto kano lamminen ti maladaga. Timmaliaw ti inam. Ngem idi saanka nga agtimek, Alicia, immulogen.
Binuyam ti panangbado ti partera ti nalungpo a maladaga.
Nariknam ti apges ti sep-angmo. Ngem dimo ingginggina ta ad-adda a nalapunoska iti ragsak iti panangpidilmo ti kannigid a pingping ti anakmo.
“Pasusuemon, anakko…” nainayad ti panangidisso ti dandanin kumbet a takiag iti maladaga iti sikigam, Alicia.
“Ti anakko…anakko…” nagsaibbekka.
“Pasusuem ketdi. Ipakunnotmo latta uray awan ti rummuar. Iti kakukunnotna, addanton. Innakon ta aglutoak pay. Makaammo kenkan ni mari.” Nangngegmo a naganit-it ti rikep ti sipi iti panangilukat ti partera.
Nagay-ayam ti isipmo iti napalabas kabayatan iti panangpasusom ti anakmo. Kellaat a dimmakes ti marikriknam…
KELLAAT a dimmakes ti marikriknam idi nalang-abmo ti angot ti pritprituenm a tinapa. Kinamangmo ti lababo. Nagduldul-oka.
“Nabayagen a nadlawko dayta kenka!”
“M-manang…?”
“Masikogka, ania?”
Saanka a makatimek.
“Asino ti ama ti sikogmo?”
Naganug-ogkan.
“Asino kunak? Sumungbatka!”
Awan ti naaramidam no di nagpudno.
Inted ti amom a babai ti sueldom a makabulan ket pinapanawnaka iti dayta met laeng nga oras.
Nagpagnapagnaka a dimo ammo ti turongem. Pinanggepmo ti tumapuak iti rangtay.
“Saan, saan, balasangko!” maysa a baket ti nangigawid kenka. “Dimo aramiden dayta.”
“Ibbatannak, dinak igawid! kayatkon ti matay! Kayatkon ti matay!”
“Basol ti panangkettel iti bukod a biag.”
Inyawidnaka ti baket iti barongbarongna iti igid ti riles ti tren.
“Pamangkin ko…” rason ti baket kadagiti agdamag.
Inaldaw a bagbagaannaka ti baket a maymaysanan nga agbibiag iti barongbarong a naaramid iti nagsisilpo a lata ken karton. Aglako iti balut, sitsaron ken sigarilio ti trabaho ti baket.
Lima a bulannan ti sikogmo idi agpakadaka iti baket. Agawidka laengen. Nasken nga alimonemon ti bainmo.
NASKEN nga alimonemon ti bainmo. Saan laeng a siksika ti naganak a balasang. Nasken a bumangonka iti nakaitublakam. Nasken a biagem ti anakmo. Nasken a lumabanka iti biag.
“Ania ti ipanaganmo? Irehistronton no bigat ni amam,” dinamag ni inangmo. Nakasublin daytoy a napan nangikali iti kadkadua.
“Aurora Alicia, inang…”
“Aurora Alicia Isabela…”
“Aurora ta isu ti silnag ti lubongko…”
Nakangngegka iti anabaab. Sa idi kuan, ranetret ti agdan. Nagsasaruno dagiti nadagsen nga addang nga agturong iti sipi.
“Lando?”
“Napataymin ti masikog a kobra! Napataymin!”
“Iniskopetami ti ulona!”
“Pinangpang-ormi!”
“Ngem nakataray ti ama!”
Kellaat a nagparang iti isipmo, Alicia, ti baket a nangisalakan kenka. Nagrupangetka. Natadem ti panagkitam kadagiti lima a lallaki. “Apay a pinatayyo! Saan a rumbeng a pinatayyo ti kobra! Saaaaan!” inyikkismo, Alicia, ket nakitam a napanganga dagiti lallaki ken ti inam. Saanda a maawatan no apay a nagungetka, Alicia Isabela, dida maawatan. Iti mugingmo, nakitam ti naidasay nga ina a kobra. Inarakupmo ni Aurora Alicia Isabela…


text:
CABUGAO, Ilocos Sur – Saan manen a nagparang dagiti pangulo dagiti
opisina ditoy nga ili iti konseho iti baet a nasuratanda nga agparang
iti session mainaig iti annual development plan.
Saan manen a nagpakita da Jose Corazon Suboc, municipal engineer, Marietta Cruz, budget officer, Florante Jara, municipal planning and development coordinator ken hepe ti polis Saturnino Ediong nga awan man laeng ti impatulodda a rason no apay a dida makadar-ay iti nasao a session.
Agsipud iti kaawanda, saan manen a natratar ti annual development plan.#


text:
VIGAN CITY – Agsueldonton dagiti empleado ditoy siudad
iti babaen ti automated teller machine (ATM) E-payroll system iti
Land Bank of the Philippines.
Kinuna ni Vice Mayor Franz Ranches nga inaprobaran
dagiti turayen ti LBP ti pannakaipasdek ti ATM iti city hall ditoy
tapno ditoyen ti pangiyaonan dagiti empleado ti siudad iti sueldoda.
Kanaig daytoy, mangipasa ti konseho ditoy iti resolusion
a mangited ken ni Mayor Eva Marie S. Medina iti otoridad a sumrek iti
memorandum of agreement iti LBP para iti pannakaipasdedk ti ATM iti
city hall ken iti panagsueldo dagiti empleado iti babaen ti E-payroll
system iti babaen ti operasion ti LBP.
“Napintas la unay a benepisio daytoy,” kinuna ti
bise mayor sana innayon a “very convenient ta kasla addanton bangko
iti uneg ti Vigan City government iti babaen ti ATM.
Sabali pay a resolusion ti impasa ti konseho a mangted
iti otorisasion ken ni Mayor Medina para iti agtuloy a panangupa ti
siudad iti bakante a lote iti amianan ti provincial capitol.
Ar-aramaten ti siudad ti nasao a lote a pagparkingan
dagiti bus ken dadduma pay a lugan dagiti turista nga agpasiar iti
siudad.
Tinawen ti kontrata a panangupa ti city government iti
nasao a lote.
Segun ken ni Mayor Medina, agup-upa ti city government
iti LBP iti P10,000 iti makabulan ngem babaen ti pannakinegosiar ni
dati a Mayor Ferdinand Medina, kaingungot ti mayora, napagbalin laeng
a P7,500 ti upa iti binulan.
Kabayatanna, kinuna ni Ranches nga iti pannakaipasdek ti
ATM, “maengganio ti maysa nga empleado nga ag-save ta “saanna
met nga itulok ngata a mazero ti ATMna”.
Kinunana a mismo a ti empleado ti adda accessna iti
sueldona ken saanton a pumila iti treasury nga agsueldo, pumilanto
laengen iti ATM sana inyunay-unay a mas convenient ken mas accessible
ti kaadda ti ATM iti city hall.#


text:
LAOAG CITY – Linagidaw ti chairman ti Regional Development Council ti aleng-aleng a suporta dagiti regional directors kas ipakita ti panagpapaisunoda kadagiti adda iti babaenda iti miting ti RDC.
Indagadag ni Gov. Deogracias Victor “DV” Savellano ti personal a yaatendar dagiti regional directors kadagiti taripnong ti Regional Development Council a saan ket a paisunoda kadagiti assistant regional directorda.
“Ikkan koma dagiti appo a director iti importansia dagiti miting ti RDC a saan ket a paisunoda a kanayon kadagiti ARDs,” kinuna ni Savellano idinto nga inggunamgunamna a mairaman ti National Tobacco Administration (NTA) iti RDC ta isuda ti maseknan iti industria ti tabako a maysa kadagiti kangrunaan a produkto ti rehion.
Nagtitipon itay Abril 14-16 iti Fort Ilocandia ditoy a siudad dagiti local government units, national government agencies, private sector ken dadduma pay a kameng ti Regional Development Council Ilocos-Pangasinan Region tapno planuenda dagiti addang nga iwayatda para iti panagdur-as ti rehion.
Addaan iti tema a “One Program, One Government”, karaman ti agribusiness, export development ken tourism plan kadagiti ipangruna ti RDC tapno agballigi ti bisionna nga agbalin ti Region I a kas Northern gateway ken Northern Luzon Agribusiness Growth Quadrangle (super region).
Dinawat ni Ilocos Sur League of Municipalities President Edgardo Zaragoza a mairaman koma dagiti kongresista ti rehion iti amin a garaw ti RDC ta isuda ti maseknan iti pannakapondo dagiti proyekto ti council.
“Masapul nga iramantayo ida (kongresista) tapno maaddaantayo iti napigpigsa a lobbying power,” kinuna ni Zaragoza.
Dinawat met ni Laoag City Mayor Michael Farinas a maikkat koman ti innimon iti kada siudad ken probinsia, kasta metten ti tinnulad iti proyekto.
“Agtitinnulongtayo koma tapno maiyimplimentar dagiti proyekto satayo agkikinnomplimentar, ” indawat ti mayor.
Kabayatanna, dinayaw ni Hudson Wong, Second Secretary on Economics and Commercial Councellor’s Office ti People’s Republic of China, ti Strategic Investment Program nga impresentar ti RDC.
Kinuna ni Wong a mabalin daytoy a solido a pundasion ti RDC para iti pannakikooperar ti China iti Region I a kaasitgan iti pagilianna.
“Iti masanguanan, awisenmi dagiti regional directors tapno umayda agseminar sadiay China.Tulongankayo pay a mangipromot ti Region I iti pagilianmi,” impasingked pay ni Wong. (Mancielito S. Tacadena/NBN Vigan)


text:
Kategoria:Dagiti siudad ti Hapon
Dagiti subkategoria
Daytoy a kategoria ket addaan kadagiti sumaganad a 9 a subkategoria, manipud iti 9 a dagup.
A
- ► Dagiti siudad ti Prepektura ti Aichi (1 K, 1 P)
- ► Dagiti siudad ti Prepektura ti Akita (1 K, 1 P)
- ► Dagiti siudad ti Prepektura ti Aomori (1 K, 1 P)
D
- ► Dagiti siudad ti Hokkaido (18 P)
E
- ► Dagiti siudad ti Prepektura ti Ehime (1 K, 1 P)
F
G
- ► Dagiti siudad ti Prepektura ti Gifu (1 K, 1 P)
O
- ► Dagiti siudad ti Prepektura ti Osaka (1 K, 1 P)
Pampanid iti kategoria "Dagiti siudad ti Hapon"
Dagiti sumaganad a 2 a panid ket adda iti daytoy a kategoria, manipud iti 2 a dagup.


text:
Thursday, July 6, 2017
UPDATE TI STAC-CABUGAO
Cabugao, Ilocos Sur – Agtultuloy ti serbisio dagiti mangas-asikaso kadagiti kliente nga ubbing iti The Stimulation and Therapeutic Activity Center (STAC), institusion a pakaisuruan dagiti ubbing nga addaan ti nakayanakan nga an-annayen iti pasdek ti STAC, CNCS Compound, Barangay Bonifacio, Cabugao, Ilocos Sur.
Ti STAC ket nagkammayet nga indur-as/imbuangay ti Katipunan ng Maykapansanan sa Pilipinas, Inc. (KAMPI) ken ti Danish Society of Polio and Accidents Victim (PTU) manipud idiay pagilian a Denmark.
Iti agdama, ti MSWDO nga idauluan ni Mrs. Lydia S. Gazmen, Municipal Social Welfare Development Officer ti mangtartarawidwid iti STAC.
Dagiti Opisiales ti STAC Parents Association ti katinnulong dagiti STAC Staff a mangitandudo iti pagdur-asan ti institusion.
Maysa a kangrunaan a panggep ti STAC ket iti pannakaiyasideg dagiti ubbing iti normal a pagadalan (CSCS) iti pasdek a pakaaturanda tapno in-inut a maiyadaptar ken dida maikawkawa iti kasasaadda nga umagpangto iti pormal nga edukasion iti elementaria.
Nabangon ti pasdek ti STAC iti compound ti Cabugao South Central School ken tultulongan ti LGU-Cabugao iti agdama iti pannakamantener ti nasao a pagadalan.
Siam a tawenen (Marso 2008) ti STAC manipud naipasdek ditoy ili a Cabugao, Ilocos Sur. Maibilang kadagiti satellites ti STAC iti Candon City, Sta. Maria, Vigan City, Sto. Domingo, ken Cabugao. Inaldaw ti panag-duty-da dagiti staff ti STAC idinto a mamindua iti makalawas a mayeskediul ti session dagiti agad-adal. Medical Certificate ken Birth Certificate dagiti kangrunaan a papeles ti naikalikagum iti pannaikaipastrek dagiti ubbing nga agadal iti salinong ti STAC-Cabugao. # (Web In-Action)
Ti STAC ket nagkammayet nga indur-as/imbuangay ti Katipunan ng Maykapansanan sa Pilipinas, Inc. (KAMPI) ken ti Danish Society of Polio and Accidents Victim (PTU) manipud idiay pagilian a Denmark.
Iti agdama, ti MSWDO nga idauluan ni Mrs. Lydia S. Gazmen, Municipal Social Welfare Development Officer ti mangtartarawidwid iti STAC.
Dagiti Opisiales ti STAC Parents Association ti katinnulong dagiti STAC Staff a mangitandudo iti pagdur-asan ti institusion.
Maysa a kangrunaan a panggep ti STAC ket iti pannakaiyasideg dagiti ubbing iti normal a pagadalan (CSCS) iti pasdek a pakaaturanda tapno in-inut a maiyadaptar ken dida maikawkawa iti kasasaadda nga umagpangto iti pormal nga edukasion iti elementaria.
Nabangon ti pasdek ti STAC iti compound ti Cabugao South Central School ken tultulongan ti LGU-Cabugao iti agdama iti pannakamantener ti nasao a pagadalan.
Siam a tawenen (Marso 2008) ti STAC manipud naipasdek ditoy ili a Cabugao, Ilocos Sur. Maibilang kadagiti satellites ti STAC iti Candon City, Sta. Maria, Vigan City, Sto. Domingo, ken Cabugao. Inaldaw ti panag-duty-da dagiti staff ti STAC idinto a mamindua iti makalawas a mayeskediul ti session dagiti agad-adal. Medical Certificate ken Birth Certificate dagiti kangrunaan a papeles ti naikalikagum iti pannaikaipastrek dagiti ubbing nga agadal iti salinong ti STAC-Cabugao. # (Web In-Action)
Posted by Bayan ng Cabugao, Ilocos Sur at 4:03 PM
Subscribe to: Post Comments (Atom)


text:
CABUGAO, Ilocos Sur – Kiniddaw ni Mayor Edgardo Cobangbang a mangipasa ti sangguniang bayan iti resolusion a mangkiddaw a maipababa ti interes rate ti utang ti gobierno munisipal ditoy iti maysa a bangko.
Indagadag ni Cobangbang a maipababa ti interest rate ti utang ti gobierno munisipal iti Land Bank of the Philippines manipud iti 10% per annum iti 6.5% per annum.
Immutang ti napalabas nga administrasion iti P35 milion ken P18 milion iti nasao a bangko a naipundo iti pannakapasayaat ti Cabugao Waterworks.
Bayadan ti munisipio ti utangna iti LBP iti 15 a tawen a mapaliiw a dakkel a pakaapektaran ti serbisio ti munisipio kadagiti umili ditoy.#


text:
1896
Ti 1896 ket maysa a bisiesto a tawen a nangrugi iti aldaw ti Mierkoles iti kalendario a Gregoriano.
Paspasamak[urnosen | urnosen ti taudan]
Enero–Marso[urnosen | urnosen ti taudan]
- Enero 4 – Ti Utah ket naawat a kas ti maika-45 nga estado ti Estados Unidos.
- Enero 5 – Ti maysa nga Austriano a diario ket nangireporta a ni Wilhelm Röntgen ket nakaduktal iti kita ti radiasion a kanungpalan nga a mmo a kas dagiti Rayo-ekis.
Oktubre–Disiembre[urnosen | urnosen ti taudan]
- Disiembre 30 – José Rizal, Filipino nga eskolar ken mannaniw, ket pinatay babaen dagiti turay ti Espaniol idiay Filipinas.
Naipasngay[urnosen | urnosen ti taudan]
- Nobiembre 4 – Carlos P. Garcia, Maika-8 a Presidente ti Filipinas. (pimmusay 1971)
- Disiembre 16 – Anna Anderson, impostor a nagtunton nga isu ni Nalatak a Dukesa ti Rusia (pimmusay 1984)
Pimmusay[urnosen | urnosen ti taudan]
Hulio–Disiembre[urnosen | urnosen ti taudan]
- Hulio 4 – Marcelo H. del Pilar, Filipino a mannurat ken agiwarwarnak (naipasngay 1850)
- Disiembre 10 – Alfred Nobel, Sueko nga imbentor ti dinamita ken nagpartuat iti Premio Nobel (naipasngay 1833)
- Disiembre 30 – Dr. Jose Rizal, nailian a bannuar iti Filipinas (naipasngay 1861)
Dagiti akinruar a silpo[urnosen | urnosen ti taudan]
Midia a mainaig iti 1896 iti Wikimedia Commons


text:
Cheyenne, Wyoming
Ti Cheyenne (/ʃaɪˈæn/ wenno /ʃaɪˈɛn/) (Arapaho: Hítesííno'óowú' [2]) ket isu ti kapitolio ket ti kaaduan ti populasion a siudad ti Estado ti Wyoming ken tugaw ti kondado ti Kondado ti Laramie.[3] Daytoy ti kangrunaan a siudad ti Cheyenne, Wyoming, ken ti Estadistikal a Lugar ti Metropolitano a mangsakop iti amin a Kondado ti Laramie. Ti populasion ket 59,466 segun ti senso ti Estados Unidos idi 2010.[4] Ti Cheyenne ket isu ti akin-amianan unay a patingga ti nawatiwat ken napardas a dumakdakkel a lugar a gumay-at manipud idiay Cheyenne aginggana idiay Pueblo, Colorado, ken addaan iti populasion iti 5,467,633 segun ti senso ti Estados Unidos idi 2010 .[5] Ti Cheyenne ket mabirukan idiay Crow Creek ken Dry Creek. Ti Metropolitano a Lugar ti Cheyenne, Wyoming ket addaan iti populasion iti 91,738 manipud idi 2010, ken mangaramid daytoy iti maika-354 a kaaduan ti populasion a metropolitano a lugar idiay Estados Unidos.
Dagiti nagibasaran[urnosen | urnosen ti taudan]
- ^ 2016 U.S. Gazetteer Files, United States Census Bureau, 2016, Q32859555 ti Wikidata
- ^ "English-Arapahodictionary". Naala idi 2012-05-23.
- ^ "Find a County". National Association of Counties. Naala idi 2011-06-07.
- ^ "Profile of General Population and Housing Characteristics: 2010 Demographic Profile Data (DP-1): Cheyenne city, Wyoming". U.S. Census Bureau, American Factfinder. Naala idi Abril 2, 2012.
- ^ http://www.america2050.org/front_range.html
Dagiti akinruar a silpo[urnosen | urnosen ti taudan]
Midia a mainaig iti Cheyenne, Wyoming iti Wikimedia Commons
- Opisial a website ti Siudad ti Cheyenne
- "Cheyenne (Wyoming)". Encyclopædia Britannica (Maika-11 nga ed.). 1911.


text:
BANTAY, Ilocos Sur – Mapapati a natukkolen ti sindikato nga agtaktakaw iti para pallot a manok iti probinsia iti pannakatiliw ti dua a lalaki iti dragnet nga insayangkat ti polis ti Santa ken daytoy nga ili.
Napilaan iti provincial prosecutor’s office iti kaso a theft da Dennis Ferrer, 47, naasawaan, drayber, residente iti Malaya, Tondo, Manila ken Ernesto Felicilda, 33, naasawaan, agnaed iti Sampaguita St., Tondo, Manila ken ti kaduada a nainaganan a Jojo.
Iti inisial nga inbestigasion ti polis, naduktalan a nakarehistro ti Toyota Vios a luganda iti maysa nga Ernesto dela Cruz, residente iti San Miguel St., Mandaluyong City.
Narekobre manipud iti lugan ti 26 a para pallot a manok a naikabil iti abaka a basket, 65 pedaso a babassit a kawayan a natiradan, ken dua a selpon.
Natiliw da Ferrer ken Felicilda iti inwayat ti polis ditoy a checkpoint kalpasan a nakaawatda iti pakdaar manipud iti Santa PNP nga agturong iti hurisdiksionda ti maysa a Toyota Vios a mapapati a naaramat a gateaway car iti napalabas a panagtakaw iti para pallot a manok a naisayangkat iti dua a barangay ti Santa.
Nakalibas ti kaduada a nainaganan laeng iti Jojo.
Sakbayna, maysa a tip ti naawat ti polis Santa manipud iti maysa a residente a nakitana ti nasao a lugan dagiti agtaktakaw iti teksas a manok a limmabas iti lugarda.
Maipalagip nga idi Agosto 28 ken Nob. 12 idi napan a tawen, nasurok a 40 a fighting cocks nga agpateg iti P440,000.00 ti natakaw iti Sacuyya Norte ken Manueva, Santa, Ilocos Sur.
Iti pannakaisurat daytoy, di pay ammo no naggapuan dagiti manok a narekobre dagiti polis iti lugan dagiti suspetsa.


text:
SANTA, Ilocos Sur – Nakasuan ti maysa tricycle driver gapu iti pannakatay ti drayber ti motorsiklo a nakadungparna sadiay Barangay Mabilbila Sur ditoy nga ili itay nabiit.
Naipila iti MCTC Narvacan-Nagbukel-Santa ti kaso a reckless imprudence resulting in homicide and damage to property ni Sunny Chris Avila y Pira, 33, naasawaan, tricycle driver, ket nai-docket daytoy iti babaen ti Criminal Case No. 5477-N.
Maipalagip a nadungpar ti sidecar ti Honda TMX tricycle a minaneho ni Avila ti Honda Wave motorcycle a minaneho ni Sixto Bedar y Baldovino, 60, iti national highway a sakup ti Barangay Mabilbila Sur, Santa idi malem ti Agosto 8.
Naitaray ni Bedar iti Gabriela Silang General Hospital ngem naideklara a dead on arrival gapu iti sugatna iti ulo.
Naruk-atan ni Avila iti kustodia ti Santa Police Station babaen ti release order nga inyisio ni Judge Geraldine B. Ramos kalpasan ti panagpiansana iti P15,000.00.#


text:
Plantilia:Ammom kadi/Nobiembre 26< Plantilia:Ammom kadi
- ... a ni William R. King (nailadawan) ket isu ti kabiitan ti pautna a nagserbi a kas Bise Presidente iti Estados Unidos?
- ... a ti Alemania ket maysa kadagiti kameng a nangibangon ti Europeano a Komunidad idi 1957?
- ... a ni Mahoma ket isu idi ti nangbangon iti relihion ti Islam?
- ... a ti Partido Republikano ket isu ti kaaduan a nangituray kadagiti nailian a politika ti Estados Unidos idi paset ti panawen ti 1860-1932?
- ... a ti pagsasao a Tseko ket ammo a kas ti Bohemio iti Ingles aginggana idi naladaw a maika-19 a siglo?


text:
SAN FERNANDO CITY – Limapulo a polis ti nagturpos iti PNP Shotgun Proficiency Training a naaramid ditoy itay nabiit.
Nakomision dagiti nakipaset a pannakabagi ti linteg babaen ti Police Commissioned Officers (PCOs) ken ti Police Non- Commissioned Officers (PNCOs) a naka-assign iti Regional Mobile Group 1 ken iti nadumaduma a dibision ti Police Regional Office 1 kalpasan a balligi a nakaleppas dagitoy iti nasao a panagsanay.
Nagsanay dagiti partisipante iti basic skills, proper handling ken apt maintenance iti shotgun firearm. Naikkan dagiti 50 a partisipante iti 50 rounds a bala tapno makompleto ti stage set ti training.
Kabayatanna, sangapulo ket innem a babbai ken 14 a lallaki a pulis ti madama ti panagsanayda iti Special Counter-Insurgency Unit Training (scout) iti Candon National High School ditoy.
Kinuna ni Police Chief Inspector Marlo Castillo, agdama a chief of police ditoy siudad ken coordinator iti nasao a training, paset daytoy iti programa a nakasagana latta ti kapolisan iti kampania kontra iti insurhensia.
Kinuna ni Castillo a mandatory daytoy a training kadagiti amin a kapolisan. Naggapu iti nadumaduma a police stations iti probinsia ti Ilocos Sur dagiti nagsanay.
Kinuna ni Castillo a dakkel a katulongan ti panagsanay kadagiti polis ta maaramatda ti nasursuroda, saan laeng a maikontra iti kriminalidad no di pay iti kampania maikontra iti insurhensia.
Agpaut iti 45 nga aldaw ti nasao a panagsanay. (Danny Antalan)


text:
Friday, April 1, 2016
CLOSING EXERCISES DAGITI PAGADALAN TI CABUGAO, NANGRUGI ITI MARSO 31, 2016
Cabugao, Ilocos Sur – Naaramid ti Closing Exercises ti umuna a bansada dagiti pageskuelaan ti Cabugao DepEd District iti Marso 31, 2015 babaen iti Tema: “Kabataang Mula sa K to 12, Tagapagdala ng Kaunlaran sa Bansang Pilipinas”.
Maibatay iti pakaammo ti Cabugao DepEd District, dagiti sumaganad ti naipaulog nga eskediul iti aldaw ti Marso 31, 2016: Salomague Elementary School, Catucdaan E/S, Cael-layan E/S, Arnap E/S, Daclapan E/S, Salapasap E/S, Sisim E/S, Aragan E/S, Dardarat E/S, Bungro E/S, Turod E/S, Reppa-ac E/S ken ti Lipit E/S.
Nangipaay ti Confirmation of Graduates kadagiti nagturpos dagiti Opisiales/School Heads ti Cabugao DepED District. Paset iti Graduation Ceremonies ti Reading of the Message of the DepEd Secretary, Bro. Armin A. Luistro FSC. # (Web In-Action)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
San Agustin, Surigao del Sur
Ti San Agustin ket maysa a maika-4 a klase nga ili iti probinsia ti Surigao del Sur iti Filipinas.
Dagiti baranggay[urnosen | urnosen ti taudan]
Ti San Agustin ket nabingbingay a politikal kadagiti 13 a barbaranggay.[2]
- Bretania
- Buatong
- Buhisan
- Gata
- Hornasan
- Janipaan
- Kauswagan
- Oteiza
- Poblacion
- Pong-on
- Pongtod
- Salvacion
- Sto. Niño
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Surigao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Surigao del Sur". Datos ti Populasion ti Ili. Dibision ti Panagsukisok ti LWUA. Naala idi 8 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Tuesday, October 18, 2016
RYAN CORN SEEDS, NAITED KADAGITI AGMULMULA TI MAIS ITI ILI A CABUGAO
Cabugao, Ilocos Sur – Sireregta a nagturong dagiti corn farmers a tinarabay dagiti Farmer Leaders ken Barangay Officials iti 33 a barangay ti ili a Cabugao, Ilocos Sur iti sango ti Municipal Livestock Office, Cabugao, Ilocos Sur iti bigat ti Oktubre 18, 2016 tapno awatenda iti mabatayanda iti maiwaras a Ryan Corn (LVN 10) Seeds nga ited ti Provincial Government babaen iti panangidaulo ni Governor Ryan Luis V. Singson.
Sakbay ti distribusion, nagsarita ni Mayor Josh Edward S. Cobangbang. Kimmablaaw ken nagyaman iti simmangbay manen a pagimbagan dagiti umili ti Cabugao. Impaganetgetna a napintas koma ti pannakaibanag daytoy a proyekto a maited kadagiti mannalon ket taripatuenda koma a naimbag tapno magun-od ti nangato nga apit ken kalidad ti mais daytoy a cash crop.
Nagsarita met ni Municipal Agriculturist Robert S. Savella ket inlawlawagna ti pakabuklan daytoy a programa ti Gobierno Probinsial ken iti wagas a pannakaibunong ti bukel kadagiti mannalon.
Nakikaysa da SBM Atty. Randy B. Kinaud, Committee Chairman on Agriculture; SBM Danny Q. Gazmen; SBM Vicky S. Serna ken ni SBM Josefina S. Vallejo iti panagrugi ti distribusion.
Dagiti DA-LGU Personnel nga idauluan ni Municipal Agriculturist Robert S. Savella ti nagasikaso ti listaan (kada barangay) kadagiti lamisaan a pagturongan dagiti nakapila a mannalon a mangala ti mabatayanda a bukel idinto ta timmulong met dagiti pannakabagi ti Gobierno Probinsial iti pannakaiwaras dagiti nadakamat a bukel. # (Web In-Action)
Posted by Bayan ng Cabugao, Ilocos Sur at 11:41 AM
Subscribe to: Post Comments (Atom)


text:
BANTAY, Ilocos Sur – Pinaltogan ti armado a lalaki ti maysa a baro a puon ti nakatayanna a dagus iti sango ti maysa a tienda iti Zone V, ditoy nga ili idi rabii ti Septiembre 3.
Naideklara nga awanen ti biag ni Norvin Arcano y Gelacio, 24, baro, awanan panggedan, ken residente iti nadakamat a barangay gapu kadagiti sugatna iti nadumaduma a paset ti bagina.
Segun iti report, agtugtugaw ni Arcano iti sango ti German’s Store idi immasideg ti di nabigbig a suspek a nakakapote ken nakallugong sana pinaltogan ti biktima.
Naglibas ti suspek a nagnagna iti saan nga ammo a direksion kalpasan ti pammaltog.
Nakarekobre dagiti nagresponde a polis iti crime scene iti innem a kapsula, 2 a metal jackets ken maysa a deformed slug a mapapati a nagtaud iti cal. 45 pistol.
Di pay ammo ti motibo ti pammapatay.#


text:
SINAIT, Ilocos Sur – Naiyospital ti maysa a mannalon gapu iti panangbagsol kenkuana ti kabsatna a napasamak sadiay Barangay Calingayan ditoy nga ili idi rabii ti Hunio 5.
Naitaray ni Erwin Ines y Sarabia, 34, naasawaan, iti Corpuz Clinic and Hospital, Sinait, sa naiyalis iti Mariano Marcos Memorial Hospital, Batac City, gapu kadagiti sugatna iti tengnged, tian, makannigid a dakulap ken makannawan a paset ti likudna.
Simmuko ni Fernando Ines y Sarabia, 29, baro, inaudi a kabsat ti biktima, ken ni Barangay Captain Leonardo Inofinada sa naipaima iti Sinait police station.
Mapapati a nakainom dagiti dua idi nagsubangda a nagtungpal iti panangbagsol ni Fernando ken ni Erwin.
Saan a narekobre ti armas a naaramat iti pammagsol.#


text:
Naaramid ti panangbendision ni Apo Padi kadagiti Palmas/Ramos iti ruar ti Simbaan sakbay a naaramid ti Nasantuan a Misa (tallo a nagsaruno a Misa).
Inatendaranda pay ti nasao a Misa dagiti kaaduan nga umili ti Cabugao, Ilocos Sur kadaytoy a pakauna nga aldaw ti pannakarambak ti Semana Santa 2016.
Kabayatanna, kastoy met laeng a buya iti naimatangan iti ikub ti inaladan ti Iglesia Filipina Independiente (IFI), Brgy. Quezon, Cabugao, Ilocos Sur iti dayta met laeng a petsa a kas pangselebrar dagiti IFI Parishioners iti rugi ti kalawasan ti Semana Santa 2016.
Kanaig daytoy, iti pannaki-amad ti Web In-Action kadagiti Parish Priest, imbatadna a naurnos ken naballigi ti naaramid a selebrasion iti Simbaan kasta metten iti pannakamantener ti linak ken talna babaen iti panangtarabay dagiti agtengtengngel ti urnos ken talna. # (Web Situational Report)


text:
SANTA MARIA, Ilocos Sur – Maysa a mister ti impulong ti asawana iti kuerpo iti pulisia iti daytoy nga ili nga adda kabitna.
SANTA MARIA, Ilocos Sur – Maysa a mister ti impulong ti asawana iti kuerpo iti pulisia iti daytoy nga ili nga adda kabitna.
Inreport ni Marilou Peña, 40, mangisursuro ken residente iti Silag, a natiliwanna ti asawana, ni Eduardo, a kaid-iddana ti chicksna a managan Rubie Banaga, akinkukua ti King and Queen Videoke Bar, iti left wing ti public market.
Impulong pay ti biktima a namin-ano metten a prinobokar ti lakayna ket adda pay gundaway a kinabil daytoy.
Segun iti biktima, iti kaudian a panagapada, inaklon ti asawana nga adda kabitna a managan Rubie.


text:
VIGAN CITY – Dika agteks bayat ti panagdaliasat ti lugan ta im-imbitarem ti dakes a panggep.
Bayat ti panagteks ni Julivic Tobias, 19, baro, residente iti Barangay 5, Pagpandayan, ditoy a nakalugan iti motorsiklo, sinibbarut ti di pay nabigbig a tao ti selponna sana intaray.
Saandan a nakamatan ti suspetsa a naglibas a nakalugan iti motorsiklo.
Agpateg iti P7,000 ti Motorola a selpon ti biktima.
Kinuna ti polis nga adda pangrugianda nga agimbestiga ta natandaanan ti biktima ti numero ti plaka ti suspetsa.


text:
Friday, December 29, 2017
“OPLAN PAALALA 2017-IWAS PAPUTOK!”, INDAULUAN TI FIRE BIKERS TI BFP-CABUGAO!
Cabugao, Ilocos Sur – Nakikaysa ni Mayor Josh Edward S. Cobangbang ket kaduana dagiti kameng ti BFP-Cabugao, PNP-Cabugao ken dagiti kameng ti Cabugao Cycling Club iti naaramid a “cycling around the town” babaen iti aktibidadda: “OPLAN PAALALA 2017-IWAS PAPUTOK” nga inyus-usuat dagiti kameng ti Fire Bikers ti BFP-Cabugao nga idauluan ni S/Insp. Elmer C. Acapuyan.
Idi Disiembre 28, 2017, immuna a nagtitipon dagiti Bikers iti asideg ti Rizal Barangay Hall ket ditoy ti nagrubuatanda a nangigannuat iti panagbisikletada iti aglikmut ti ili.
Sakbayna, inggannuaten ti Bureau of Fire Protection (BFP)-Cabugao ti kaipapanan ti “ Oplan Paalala-Iwas Paputok 2017” idi Disiembre 26, 2017 babaen kadagiti Cabugao Fire Bikers nga idauluan ni S/Insp. Elmer C. Acapuyan ket nagiwarasda iti Fire Safety Leaflets via Cycling a mangipromot pay iti pisikal a kinasalun-at kadagiti rinotada iti Barangay Baclig, Turod, Daclapan ken iti Sabang, Cabugao, Ilocos Sur. # (Web In-Action)
Idi Disiembre 28, 2017, immuna a nagtitipon dagiti Bikers iti asideg ti Rizal Barangay Hall ket ditoy ti nagrubuatanda a nangigannuat iti panagbisikletada iti aglikmut ti ili.
Sakbayna, inggannuaten ti Bureau of Fire Protection (BFP)-Cabugao ti kaipapanan ti “ Oplan Paalala-Iwas Paputok 2017” idi Disiembre 26, 2017 babaen kadagiti Cabugao Fire Bikers nga idauluan ni S/Insp. Elmer C. Acapuyan ket nagiwarasda iti Fire Safety Leaflets via Cycling a mangipromot pay iti pisikal a kinasalun-at kadagiti rinotada iti Barangay Baclig, Turod, Daclapan ken iti Sabang, Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 10:37 AM
Subscribe to: Post Comments (Atom)


text:
Departamento ti Cundinamarca
Ti Departamento ti Cundinamarca (Departamento de Cundinamarca, Panangibalikas nga Espaniol: [kundinaˈmarka]) ket maysa a dagiti departamento ti Colombia. Daytoy ket sumakop iti kalawa iti 24.210 km,2 ken addaan iti populasion iti 2,280,037. Daytoy ket napartuat idi Agosto 5, 1886 babaen dagiti termino ti batay-linteg a nairepresenta iti dayta met laeng a tawen. Ti Cundinamarca ket mabirukan idiay tengnga ti Colombia ken ti kapitolion ket ti Bogotá.
Dagiti linaon
Taudan ti nagan[urnosen | urnosen ti taudan]
Ti nagan ti Cundinamarca ket nagtaud manipud iti kundur marqa, ti maysa a patneng a panagiyebkas, a mabalin a naala manipud iti Quechuan a kayatna asaoen ket "umok ti kondor", daytoy ket naus-usar sakbay ti panawen ti Columbia babaen dagiti patneng a tattao ti Ginget ti Magdalena a mangitudo kadagiti asideg a kabanbantayan.
Heograpia[urnosen | urnosen ti taudan]
Kaaduan ti Cundinamarca ket adda idiay Akindaya a Kordiliera (Cordillera Oriental), idiay abagatan ti Boyacá, a nabeddengan babaen ti Karayan Magdalena iti laud, nga umab-abot idiay Karayan Orinoco a labneng iti daya, ket ti pagbeddengan ti Tolima iti abagatan. Ti kapitolio a distrito ti Bogotá ket gangani a napalikmutan babaen ti teritorio ti Cundinamarca ken naporma babaen ti pannakakitikit ti Cundinamarca; a nagbaetan daytoy ket dagiti dadduma pay a pannakabingbingay, ti agdama a departamento ti Cundinamarca ket basbassit ngem ti kasisigud nga estado.
Ti kapitolio ti Cundinamarca ket ti Bogotá. Daytoy ket naisangsangayan a kaso kadagiti departamento ti Colombia, gapu ta ti Bogotá ket saan a legado a paset ti Cundinamarca, nupay kasta daytoy laeng ti departamento a ti kapitoliona ket innaganan babaen ti Batay-linteg (no ti kapitolio ket maiyalis, nasken ti reporma ti batay-linteg tapno maaramid, imbes a ti maysa a bilin nga iparuar ti Asemblia ti Cundinamarca). Kadagiti senso, ti populasion para iti Bogotá ken Cundinamarca nailaslasin a nabilbilang; no saan, ti populasion ti Cundinamarca ket agdagup iti 9.5 a riwriw.
Demograpia ken etonograpia[urnosen | urnosen ti taudan]
Dagiti munisipalidad nga adda dagiti 50,000 nga agtataeng[urnosen | urnosen ti taudan]
Puesto ti populasion ti munisipio[urnosen | urnosen ti taudan]
- Umuna Bogotá 6.776.009
- Maika-2 Soacha 398.295
- Maika-3 Fusagasugá 107.259
- Maika-4 Facatativá 106.067
- Maika-5 Zipaquirá 100.038
- Maika-6 Chía 97.444
- Maika-7 Girardot 95.496
- Maika-8 Mosquera 63.584
- Maika-9 Madrid 61.599
- Maika-10 Funza 60.571
Segun ti kinaudi a senso a naaramid idi 2005, adda ti 2,280,037 a tattao nga agtataeng idiay Cundinamarca, malaksid dagiti 6,776,009 manipud idiay kapitolio ti Bogotá. Ti pakabuklan dagiti puli ket:
- Dagti mestiso ken puraw (96.28-33%): Dagiti mestiso ket dagiti aglalaok a Europeano-Amerindiano. Ti Bogotá a metropolitano a lugar ket addaan iti pakasaritaan ti Europeano (saan a limitado ti Espaniol) ken dadduma pay a Latin nga Amerikano a panagalalis.
- Dagiti nangisit nga Aoro-Colombiano (3.33-37%)
- Dagitipatneng/Amerindiano (0.31-34%): Nababa unay a porsiento.
- Roma (Hitano) (0.01%).
- Dagiti Daya nga Asiatiko (0.01%), kadawyan a ti puonan ket Insik. Agarup a 25,000 nga Insik-Colombiano ket agtataeng iti daytoy a departamento.
Ti siudad ti Bogotá ken dagiti munisipalidad ti Soacha, La Calera, Cota, Chia, Madrid, Funza, Mosquera, Fusagasugá, Facatativá ken Zipaquirá ket mangbukel ti agmaymaysa a metropolitano a lugar. Daytoy ti kaaduan ti populasion a departamento nga addaan kadagiti 8 a riwriw nga agtataeng ket ti natimbeng a densidad ti 7,400 nga agtataeng ti tunggal maysa a km², maysa a kanngatuan iti lubong.
Dagiti nangruna a siudad[urnosen | urnosen ti taudan]
Ti Cundinamarca ket buklen dagiti 126 a munisipalidad, pito kadagitoy ket addaan kadagiti nairehistro a populasion iti sumurok a 100,000 ken mabalin a mailasin a kas dagiti siudad: Bogotá, Soacha, Fusagasugá, Girardot, Facatativá, Zipaquirá ken Chia, bayat a ti Distrito ti Bogota ket adda iti kategoria a kapitolio.
- Ti Bogotá D. C. ket isu ti kadakkelan asiudad, nataengan ken kosmopolitano ti Cundinamarca ken Colombia. Ti ekonomiana ket polisektorial; isu ti kultural, komersio, institusional ken administratibo a kadakkelan idia Colombia ken ti kadakkelan idiay Latin nga Amerika. Ti Kapitolio a Distrito ket nabingbingay iti 20 a lokalidad ken ti populasion idi 2005 ket 6,776,009 nga agtataeng segun ti DANE. Ti siudad ket adda ti metropolitano a lugar a, dagiti dadduma pay ket, mangiraman dagiti munisipalidad ti Soacha, Facatativá Chia ken umababot ti populasion iti 7,881,156 a tattao.
- Ti Girardot: Idiay adayo nga abagatan a laud ken pagbeddengan ti Departamento ti Tolima, ket isu ti kapitolio ti Probinmsia ti Alto Magdalena.
- Ti Fusagasugá ket adda idiay Bogota-Girardot ket maysa nga oras ti tunggal maysa a siudad. Isu ti kapitolio ti Probinsia ti Sumapaz.
- Ti Zipaquirá: Urayno daytoy ket paset ti metropolitano a lugar ti Bogotá, daytoy ket maysa a kangrunaan a sebtro ti Colombia a salina.
- Ti Bogota Metropolitano aLugar: Buklen dagiti ili ti Soacha, Facatativá, Chia, Madrid, Funza, ken Mosquera, ken dadduma pay.
Dagiti probinsia[urnosen | urnosen ti taudan]
Ti Cundinamarca ket addaan kadagiti 15 a probinsia ken ti Kapitolio a Distrito ti Bogotá (Bogotá D.C.), ken dagus nga agtigtignay a kas ti kapitolio ti Republika, kapitolio ti departamento ken a Distrito (wenno Departamento).
- Almeidas
- Ngato a Magdalena (Alto Magdalena)
- Baba a Magdalena (Bajo Magdalena)
- Gualivá
- Guavio
- Tengnga a Magdalena (Magdalena Centro)
- Medina
- Dumaya (Oriente)
- Rionegro
- Tengnga a Savanna (Sabana Centro)
- Lumaud a Savanna (Sabana Occidente)
- Soacha
- Sumapaz
- Tequendama
- Ubaté
Dagiti nagibasaran[urnosen | urnosen ti taudan]
- ^ "Departamento: Datos generales: Límites" (iti Espaniol). Gobernación del Cundinamarca. Naiyarkibo manipud iti kasisigud idi 24 Enero 2013.
- ^ Kline, Harvey F. (2012). "Cundinamarca, Departamento ti". Naipakasaritaan a Diksionario ti Colombia. Scarecrow Press. p. 157. ISBN 978-0-8108-7813-6.
- ^ "DANE". Naala idi Pebrero 13, 2013.
Dagiti akinruar a silpo[urnosen | urnosen ti taudan]
Midia a mainaig iti Departamento ti Cundinamarca iti Wikimedia Commons
Pakaammo ti panagbiahe idiay Departamento ti Cundinamarca manipud iti Wikivoyage (iti Ingles)


text:
Manipud iti Wikipedia, ti nawaya nga ensiklopedia
Darsen a mapan iti pagdaliasatan
Darsen a mapan agbiruk
Deskripsion
En-us-Czech Republic.ogg
Pronunciation of the term
in US English
Czech Republic
Petsa
24 Hulio 2008
Taudan
Bukod nga obra
Mannurat
EncycloPetey
Ni
I, EncycloPetey
, ti agtengtengel ti karbengan ti kopia iti daytoy nga obra, ket agipablaak babaen kadagiti sumaganad a lisensia:
Daytoy a papeles ket nalisensiaan babaen ti
Creative Commons Attribution-Share Alike 3.0 Unported a lisensia.
Pammadayaw: I,
EncycloPetey
Nawaya ka:
ti makibingay – ti ag-kopia, agiwaras ken agipatulod ti obra ti pagtipon-tipon – ti panagibagay ti obra Babaen kadagiti sumaganad a kasasaad:
pammadayaw – Masapul a padayawem ti obra iti ugali a nainaganan babaen ti mannurat wenno nagited ti lisensia (ngem saan nga iti pamay-an nga isingasing a bigbigen da ka wenno ti panagusarmo ti obra) . makibingay nga agpadapada – No baliwam, urnosem, wenno agbangon iti daytoy nga obra, maiwaras mo ti nagbanagan daytoy nga obra a kapada wenno kapadpadana a lisensia iti daytoy.
https://creativecommons.org/licenses/by-sa/3.0
CC BY-SA 3.0
Creative Commons Attribution-Share Alike 3.0
true true
Maited ti pammalubos ti agkopia, agiwaras ken/wenno mangbaliw iti daytoy a dokumento babaen ti termino iti , Bersion 1.2 wenno ti ania man a kinaudi a bersion babaen ti GNU Free Documentation License Free Software Foundation; nga awan dagiti Sabsabali a Paset, awan dagiti Sanguan nga Aklub a Teksto, ken dagiti Likudan nga Aklub a Teksto. Ti kopia ti lisensia ket nairaman iti paset a natituluan iti . GNU Free Documentation License http://www.gnu.org/copyleft/fdl.html GFDL GNU Free Documentation License true true
Mabalinmo ti agpili kadagiti lisensia a kaykayatmo. Pakasaritaan ti papeles
Pinduten iti petsa/oras tapno makita ti papeles a kas naiparang iti dayta a panawen.
Petsa/Oras Bassit a ladawan Dagiti rukod Agar-aramat Komentario
agdama 23:23, 24 Hulio 2008 1.5 s (17 KB) EncycloPetey {{Information |Description=Pronunciation of the term in US English |Source=self-made |Date=24 July 2008 |Author= User:EncycloPetey }} Czech Republic == Licensing == {{self|cc-by-sa-3.0|GFDL|author=I, [[User:Encycl Panagusar iti papeles
Awan ti pampanid a nakasilpo iti daytoy a papeles.
Global a panagusar ti papeles
Dagiti sumaganad a wiki ket agus-usar iti daytoy a papeles:
Panagusar idiay ast.wiktionary.org
Panagusar idiay de.wiktionary.org
Panagusar idiay en.wikipedia.org
Panagusar idiay fr.wiktionary.org
Panagusar idiay ja.wikipedia.org
Panagusar idiay nl.wiktionary.org
Panagusar idiay pl.wiktionary.org
Panagusar idiay ru.wiktionary.org
Panagusar idiay ta.wiktionary.org
Panagusar idiay yo.wikipedia.org
Daytoy a papeles ket naglaon ti naipatinayon a pakaammo, a mabalin a nainayon manipud ti dihital a kamera wenno skanner a naaramat a pangpartuat wenno pang-digitize itoy.
No ti papeles ket saan a nabalbaliwan manipud iti kasisigud a kasasaad, adda dagiti sumagmamano a salaysay a mabalin a saan a napno a maipakita ti nabaliwan a papeles.


text:
VIGAN CITY – Sangapulo ket uppat laengen nga nga ili ditoy probinsia ti maikkan iti subsidy iti certified seeds, daytoy ti naammuan ti Tawid News Magasin itay nabiit.
Pinasingkedan ti maysa nga opisial ti Department of Agriculture ditoy probinsia, a 14 laengen nga ili ti maikkan iti certified seeds subsidy maigapu ta nangato ti produksion ti irik iti rehion iti napalabas a panagtatalon.
Iti interbio ni Provincial Agriculture Officer Teofilo Quintal iti reporter ti DWRS, kinunana a gapu iti nangato a produksion ti irik iti Rehion I iti naglabas a tawen, imbes a sapasap a probinsia ti benepisario iti GMA Rice Program ti national government ken ti Department of Agriculture, nagbalin laengen a 14 nga ili ti manamnama nga umawat iti subsidy ti certified seeds.
Nairusat ti subsidy ti certified seeds manipud ti GMA Rice Program ti national government ken ti Department of Agriculture a maited kadagiti LGUs kas pangtulong kadagiti mannalon.
Iti napalabas, 32 nga ili ken dua a siudad ti benepisario iti daytoy a programa ti national government ken ti DA.
Karaman dagiti maikkan pay laeng iti subsidy ti ili ti Bantay, Caoayan, Magsingal, San Vicente, Sinait, Vigan City, Alilem, Del Pilar, Lidlidda, Quirino, Sigay, Sugpon, Suyo ken Salcedo.
Babaen ti nasao a subsidy, 50% ti ibaklay ti LGU ken ti national government idinto a 50% met ti resipiente a mannalon.
Agpateg iti P1,200 ti maysa a sako ti certified seeds, isu a P600 laengen ti mabusbos ti mannalon no gumatang ta ibaklay met ti LGU ken ti national government ti P600.00.#


text:
SANTA MARIA, Ilocos Sur – Uppat a
tattao ti nakipaskua iti ospital gapu iti aksidente a napasamak iti
Candon City ken daytoy nga ili.
Nasugatan da Jefferson Cabreros,
20, ken Lorena Cabreros, 24, agpada a residente iti San Antonio,
Narvacan, ken ni Rodrigo Dumot, 20, residente iti Suso, Sta. Maria,
Ilocos Sur idi naikras ti motorsiklo iti kalsada nasional a sakup
ti Barangay Poblacion Norte, Santa Maria, Ilocos Sur ket naitarayda
iti Reyes Clinic and Hospital.
Kabayatanna,
nayospital met da Arnold Gacusan ken Redel Gamotea, agpada a
residente iti Langlangca 2nd,
Candon City kalpasan a naikrasda iti Barangay San Juan, Candon City.
Iti inisial nga inbestigasion
dagiti pannakabagi ti linteg, nakalugan dagiti dua iti XRM nga addaan
plaka OL-7138 a minaneho ni Gacusan ket makadanonda iti sanguanan ti
Candon City library, di nakontrol ni Gacusan ti manibela a nagresulta
ti panakatuangda.
Naitarayda dagiti dua iti Candon
City Hospital para iti panakaagasda.
Mapapati
a nakainom iti arak ti drayber.#


text:
TAGUDIN, Ilocos Sur – Grabe ti sugat ti maysa a residente iti maysa a barangay ditoy kalpasan a rinagadi ti kabsatna a di nakateppel iti panagprobokarna.
Nainaganan ti biktima a ni Victor Carsula, 42, ken residente iti Barangay Becques ditoy idinto a ti kabsatna, ni Rodrigo Carsula, 40, ken residente iti Gen. Trias, Cavite, ti naitudo a suspek.
Naammuan iti inbestigasion ti polis a nabartek ti biktima ket nagturong iti pagtaengan ti kabsatna a babai a temporario a paggigianan ti suspek. Mapapati a prinobokar ti biktima ti kabsatna a lalaki. Inanawada ti biktima ngem nagpursar latta a simrek iti pagtaengan.
Di metten nakateppel ti suspek ket pinidutna ti ragadi nga agatiddog iti 21 a pulgada sana intagbat iti biktima.
Nasugatan ti akinkannigid a paset ti tengnged ti biktima ket naitaray iti balay pagagasan idiay La Union.
Boluntario a simmuko iti polis ti suspek.


text:
Tabogon
Ti Tabogon ket maysa a maika-3 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Tabogon ket nabingbingay a politikal kadagiti 25 a barbaranggay.[2]
- Alang-alang
- Caduawan
- Kal-anan
- Camoboan
- Canaocanao
- Combado
- Daantabogon
- Ilihan
- Labangon
- Libjo
- Loong
- Mabuli
- Managase
- Manlagtang
- Maslog
- Muabog
- Pio
- Poblacion
- Salag
- Sambag
- San Isidro
- San Vicente
- Somosa
- Taba-ao
- Tapul
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kategoria:Dagiti plantilia ti Wikipedia a panagporma ken pangaramid
Dagiti subkategoria
Daytoy a kategoria ket addaan kadagiti sumaganad a 23 a subkategoria, manipud iti 23 a dagup.
D
- ► Dagiti plantilia a mainaig ti mapa (2 K, 2 P)
- ► Dagiti plantilia a marebba (13 P)
- ► Dagiti plantilia a panangisengngat ti ladawan (1 K, 2 P)
- ► Dagiti plantilia a panangiturong ti kuerdas (1 K, 26 P)
- ► Dagiti plantilia a pangaramid ti matematika (4 K, 11 P)
- ► Dagiti plantilia ti dakamat (5 K)
- ► Dagiti plantilia ti grapiko (1 K, 6 P)
- ► Dagiti plantilia ti if-then-else (1 P)
- ► Dagiti plantilia ti IPA (2 K, 2 P)
- ► Dagiti plantilia ti maris ti teksto (2 P)
- ► Dagiti plantilia ti midia (2 K)
- ► Dagiti plantilia ti nagsasabtan (3 K, 7 P)
- ► Dagiti plantilia ti pagbaliwen (2 K, 5 P)
- ► Dagiti plantilia ti panangibaliw (14 P)
- ► Dagiti plantilia ti panangipuesto (4 P)
- ► Dagiti plantilia ti tulong ti panagmakinilia (3 K, 15 P)
- ► Dagiti plantilia ti wagayway (1 K, 250 P)
Pampanid iti kategoria "Dagiti plantilia ti Wikipedia a panagporma ken pangaramid"
Dagiti sumaganad a 39 a panid ket adda iti daytoy a kategoria, manipud iti 39 a dagup.


text:
Naggunay ti datdatlag nga ayup. In-inut nga immatras iti tallo nga addang. Idi masigurona ngata a saan nga aggungunay ni Rino no di ket agpalpaliiw laeng, nagpusipos ket kellaat a limmagto ket saanen mamataan ni Rino.
“Ania ngata dayta nga ayup?” Intanamitim ni Rino a nangiwaras ti panagkitana iti aglawlaw a digdigosen ti bimmalitok a lawag ti kabus. Iti agangay, napagsasaipna, adda laketdi koneksion ti apuy iti tuktok ti Bantay Kuntirad, ti datdatlag a parsua, ti maris dara a malem, ti kabus, ti baybay, ti Bantay kimmallugong ken dagiti sangaparis a tangrib. No ania ti nagkaysa a kaimudinganda, dayta ti nasken a maammuanna. Simmangbay iti isipna ti nabasana a libro: Ti tao ket maysa laeng a sangkapuling a paset ti nakaparsuaan, adda dagiti sumagmamano a kapada ti tao a pinarsua tapno mataginayon ti kinadaegna; adda met dagiti napili a tattao a mangaywan iti pannakaidadanes ti nakaparsuaan iti aramid ti tao ken supernatural ta ditoy lubong a naipuruak dagiti rebelde nga anghel. Ekspektaren ngarud iti saan a naannayas a panagbiag…
Immanges iti nauneg ni Rino, tinangdna ti kalangitan, kalpasanna, sinakayannan ti motorsiklona, insilawna tapno agawid metten.
TALLON nga aldaw nga agsuksukisok ni Rino kadagiti libro maipapan iti ayup iti biblioteka iti balayda, ngem dina masarakan ti ladawan ti datdatlag a parsua.
“Nalabit a saan pay a nasukisok, isu a saan pay a naikur-it. Ngem ania ngarud iti koneksionna iti nakaparsuaan? Ania ti signipikantena iti biag ti tao?” Dagitoy ti naitanamitimna bayat ti panagwerret ti panunotna, ngem agtultuloy met latta a sisasango iti bakante a pader.
Kalpasan iti dua a bulan, panawen manen a panagsisinnarak dagiti kameng ti Annabo, iti balay ni Ama Daniel iti mukod ti bantay, iti amianan nga ili. Gagangay laeng ti pagtaengan ni Ama Daniel, maysa a mannalon. Mannursuro iti elementaria dagiti dua a lallaki nga annakna ken agpadan a naasawaan ken agnaed ti pamiliada iti bukodda a balayda iti abay ti balay ni Ama Daniel. Ti inauddian a babai ken awanan pay laeng iti asawa ken agtrabaho iti Bureau of Agriculture Extension, ta naigraduarna met ti Bachelor of Science in Agriculture major in Crop Science. Simple laeng ti panagbiag ni Ama Daniel, saan a maluho, awanan bisio, naulimek, mannakigayyem ken mararaem iti lugarda. Ni Ama Daniel, addaan iti talugading a makakita iti masakbayan. Kabaelanna met iti mangpanaw iti pisikal a bagina tapno agpasiar-agwanawan iti aglawlaw, kabaelanna pay iti agparang iti dua a lugar wenno ti maawagan iti bilocation. Daytoy ti nalimed a talugading ni Ama Daniel, nga awan iti nangibagbagaanna malaksid kadaydi kaingungotna a ni Sintang ken dagiti annakna. Ken inyunay-unayna, awan sabali a pangibagbagaanda, ti palimed ket nasken nga agtalinaed a palimed.
Pitoda amin a dimteng iti pagtaengan ni Ama Daniel, a pakaibilangan ni Rino. Tallo kadakuada iti agtutubo – dua babbai ken lalaki, agkabanuag a lalaki ken babai, ken maysa a baket ngem naismarte nga aggunggunay.
Nagpipinnadamagda kadagiti mapalpaliiwda iti aglawlaw, iti agtultuloy a pannakarabngis ti nakaparsuaan – iti bantay ken kabaybayan, ti agpagpagunggan a kinaameng ti tao, ti nakaam-ames a didigra a mapasaran iti masakbayan ken dadduma pay.
Ken ni Rino, sinaritana met ti maipapan iti datdatlag a parsua iti ili ti San Quintin.
“Apay, nakadanonka sadiay, manong?” dinamag ti agtutubo a lalaki.
“Tapno penkek ti alingasngas a panagparparang ti datdatlag a parsua iti kabaybayan iti San Quintin. Nabayagen dayta nga alingasngas. Ti pattapattak idi damo, maysa laeng a pasintawi a nagtaud iti kabaybayan. Ngem saan, napaneknekak a mismo, nakitak ngem diak ammo no ania dayta a parsua.” Palawag ni Rino.
Dagiti mata dagiti kakaddua ni Rino ket naiturong ken ni Ama Daniel.
“Iti ili ti San Quintin, kunam?”
“Wen, Ama, ngem saan met nga agdangran daytoy no saan a dangdangran.” Indiskribir ni Rino itsura ti datdatlag nga ayup.
Immisem laeng ti Ama Daniel, “Talloda idi dagita, daddakkel dagiti dua. Napanko metten kinita ida idi, babaen iti astral projection. Ngem iti panangamirisko, saanda a mangipaaay iti kinadamsak no saan laketdi nga ited kadakuada ti kinadamsak. Ta maibilangda kadagiti sumagmamano nga annak ti nakaparsuaan.”
“Ania ti signipikante iti biag dayta, Ama?” dinamag ti maysa kadagiti agtutubo a babai.
Immanges iti nauneg ni Ama Daniel, dagiti matana ket nakaturong iti silulukat a tawa. Saan a matagtagari ken nagliday.
Ti baket ti naalumamay a simmungbat: “Dumtengto ti panawen a ti pakasaritaan ti datdatlag nga ayup iti San Quintin ket maysanto laengen a pasintawi. Ngamin, iti agdama, ti kabaybayan ket marabrabngis, mairurumen ken saan a saluadan ti tao. Mapaspasamak ti panagsabidong kadagiti ikan, dinamita, ken dagiti kalap a pakairamanan a matiliw dagiti babassit nga annak, dagiti tangrib ken koral ket pinatag-binurbor dagiti managbungbong, ket adu pay a makasabidong a maibelbelleng iti kabaybayan. Rugrugitan dagiti irresponsable a tattao ti pagtaudan ti taraon. Daddadaelen dagiti irresponsable a tattao ti masakbayan.”
Naulimekda amin.
“No saan nga ipateg ti tao ti kabaybayan, mapasaran iti masakbayan iti kinakisang ti makalapan, ket mapasamak iti nasaknap a pagnagbisin, ket tumpuar dagiti nagduduma a krimen, bumileg ti puersa ti Sipnget.” insingngat ni Ama Daniel, “Napintas ti agbiag iti lubong, ngem daddadaelen met dagiti irresponsable tattao, a ti laeng bagbagida ti ammoda, isuda dagiti tattao a kinumotan iti bileg ti Sipnget.”
“Ania ngarud ti nasayaat nga aramidentayon, Ama?”
“Dakayo nga agtutubo iti mangipaay iti sulosion ta dakayo iti maaw-awagan iti masakbayan. Dangadang daytoy iti masakbayan. Dakayo nga agtutubo, diyo ipalubos nga abakennakayo iti kinaameng ken kinadursok dagiti nagulib. Isu nga agtignaykayon tapno maisardeng ti pannakarabngis ti kabaybayan.”
Nagkari dagiti tallo nga agtutubo nga isaknapda iti pananglapped iti pannakasabidong-pannakatay ti kabaybayan. “Aramidenmi iti amin a kabaelanmi, ket kasapulanmi ti pannarabayyo, Ama Daniel, Ina Conching ken Manong Rino.”
“Sidadaan a tumulong dagiti amin a kameng ti Annabo iti deppaar,” kinuna ti lakay.
Ni met Rino iti nagdamag: “Ania ngarud ti nagan daydiay datdatlag a parsua, a kunam a maibilang nga anak ti nakaparsuaan, Ama Daniel?”
“Sigbin…”
Ket nagtitinnaliawda.
Minulmolan ti muging ni Rino ti artikulo a sinurat ni Christine Marie R. Verzosa a naipablaak iti Tawid News Magasin. #


text:
Kapampanunotan iti Gran Torino, Pelikula ni Clint Eastwood
Kas tay nadakamatko iti naudi nga impostek. Adtoy man ti sumagmamano a kapanunotak iti nabuyak a pelikula ni Clint Eastwood a napauloan Gran Torino.
Daytoy a pelikula ket maipapan iti biag ni Walt Kowalski, maysa nga Amerikano a beterano ti gubat idiay Korea. Napalangguad ken awan bibiangna kadagiti kaarrubana nga Asyano. Racist la ketdi a. Nu malagipyo dagiti immun-una a pelpelikulana, nabatad ti kina-Dirty Harryna. Nu sagidem la bassit ket iruarna ti paltogna. Aglemmengkan nu kasdiay ti mapasamak.
Gapu kadagiti kapadasanna iti gubat, nagbalin ni Kowalski a napno iti unget ket gura iti pusona. Naglukat ti pelikula iti pannakaitabon ti asawana. Nalabit diay baketna ti kakaisuna a naimbag a banag iti biagna. Add pay gayam maysa, diay 1952 Gran Torino a kotsena. Anian a nagguapo daydiay a vintage car!
Kalpasan ti sumagmamano nga aldaw, naam-ammona dagiti kaarrubana. Asyanoda dagitoy a maaw-awagan iti Hmong, maysa a tribu iti yan ti Laos ken Vietnam. Saan a magustuan ni Kowalski dagiti ar-aramid dagitoy a Hmong. No mabalbalin ket di na pay kayat a papaddakan ti paraanganna iti siasinoman kadagitoy a kaarrubana.
Ngem agmaymaysa ni Kowalski iti balayna. Dagiti annakna, pimmanawdan ket adda bukoddan a biag. Ngem ti kaarrubana, kaduada latta dagiti nataenganen a kamkameng ti pamilia.
Nagbaliw ti biag ni Kowalski idi dandani tinakaw ni Thao, ti bumarito a kaarrubana, ti kotsena a Gran Torino! Nagserbi ti bumarito kenkuana iti sumagmamano nga aldaw tapno maikarona ti basolna.
Nagbalin la ket ngarud a kasla tatang ni Thao ket sinursuroanna ti ubing nga agbalin a malalaki! Iti saan a nabayag, inggatanganna iti gamitna a pagkarpintero, inserrekna iti trabaho ket tinulunganna nga agbalin a lalaki!
Nagbalin met daytoyen a gayyem dagiti kaarrubana. Nakipangan, nakipatang, nakiinnestoria ken rimmagsak ti pusona kas naimatangan da Sue, Thao ken ni Yum Yum.
Maysa kadagiti parikut ita ti Estados Unidos ket ti kinaawan respeto dagiti adu nga ubbing ken ti panagmiembroda kadagiti gangs. Iti Gran Torino, adda maysa a gang dagiti Asyano met laeng a nangdangran kenni Thao ken ti kabsatna a ni Sue.
Gapu ta nagbalinen a nadekket iti puso ni Kowalski dagitoy nga ubbing, sinugodna ti maysa kadagitoy a gangsters ket binugbogna. Bimmales met dagitoy a gangsters. Idi kuan pinaltuganda ti balay da Sue ken Thao ket rinames ken binugbogda pay ni Sue.
Idi damo, ti ammok ket mangala ni Kowalski iti palpaltog ken granada sa na balsen dagitoy nga awanen bain a gangsters! Nagbiddutak!
Ti inaramidna ketdi ket inkulongna ni Thao iti balayna sa napanna rinaut dagiti gangsters. Ngem ti armasna ket ti sigarilyo ken lighterna.
Natay ni Kowalski. Ngem ti pannakatayna ti nagbalin a pannakasubbot ken pannakaisalakan ti pusona. Di na kinayat a makapatay ni Thao ta agbalin dayta a dadagsen iti puso ken konsensia ni Thao aginga a sibibiag.
Iti kamaudiananna, natiliw dagiti pulis dagiti gangsters ket naibaludda. Nagbalin met a bagani ti komunidad ni Kowalski. Uray ti Padi ti Simbaan a nakaimassayaganna ket nasursuroan iti naun-uneg a kaipapanan ti biag ken patay!
Makapalua daytoy a pelikula. Uray ti maysa a lakay a napnoan iti emosyonal a dadagsen ket masubbot ti panagayat ken panagbalinna a kas ama ken gayyemda Thao, Sue ken ti pamilyada.
Nupay naganus pay ti acting dagiti agtutubo itoy a pelikula, mayat a buyaen ti pannakadebelop ti karakter ni Kowalski ken ti twist ti estoria iti kamaudiananna.
No adda panawenyo, buyaenyo daytoy a pelikula!
Basaen ditoy ti Gran Torino Movie Review iti Ingles manipud iti Penstalker Movie Blog.
Home » Archives for February 2009
Kapampanunotan iti Gran Torino, Pelikula ni Clint Eastwood
Umuna a Poste iti Tawen 2009


text:
Cyperus papyrus
Ti Cyperus papyrus ket sebbangan ti akuatiko a mula nga agsabsabong a tagikua ti rono a pamilia ti Cyperaceae. Daytoy ket nalukneng hierba a perenial, a patneng ti Aprika, ken mangporma kadagiti takder ti natayag a kasla rono a mulmula ti kalugnakan iti ababaw a danum.
Ti rono ti papiro (ken dagiti asideg a kabagianna) ket addaan iti atiddog a pakasaritaan it panagus-usar babaen ti tattao, a naipangpangruna kadagiti Ehipsio, daytoy pay ti taudan ti papel a papiro, ken dagiti pasetna ket mabalin pay a makan, ken dagiti nalaka a tumpaw a sanga ket mabalin a maaramid kadagiti bangka. Daytoy ket masansanen a naimuyongan a kas maysa a masetas.
Ti C. papyrus[1] ken ti ansisit a kultibar C. papyrus 'Nanus'[2] ket nakagun-od ti Gunguna ti Dayaw ti Hardin ti Naarian a Kagimongan ti Hortikultura.
Dagiti nagibasaran[urnosen | urnosen ti taudan]
- ^ "Cyperus papyrus AGM". Naarian a Kagimongan ti Hortikultura. Naala idi 2012-10-16.
- ^ "Cyperus papyrus 'Nanus' AGM". Naarian a Kagimongan ti Hortikultura. Naala idi 2012-10-16.
Dagiti akinruar a silpo[urnosen | urnosen ti taudan]
Midia a mainaig iti Cyperus papyrus iti Wikimedia Commons